Ale Si Nu Gbagbewo Wɔ Va Dzɔ—Nyabiase Eve Siwo Ŋu Nɔnɔmetɔtrɔdzixɔselawo Mate Ŋu Aɖo O\nNyabiase Vevi Eveawo Me Dzodzro\n1 Aleke Nu Gbagbewo Wɔ Va Dzɔ?\nNYA SI AME AÐEWO GBLƆNA. Ðeko nu gbagbewo dzɔ tso nu siwo me agbe mele o me le wo ɖokui si.\nNU SI TA AME AÐEWO MEDAA ASI ÐE NUMEÐEÐE SIA DZI O. Dzɔdzɔmeŋutinunyalawo nya nu tso dzɔdzɔmenuwo kple atom ƒokpliwo (molecule) ƒe wɔwɔme ŋu egbea nyuie wu tsã, gake wometea ŋu ɖea ale si tututu nu gbagbewo wɔ va dzɔ la me o. Vovototo gã aɖe le nu siwo me agbe mele o kple nu gbagbe suetɔ kekeake gɔ̃ hã dome.\nÐeko dzɔdzɔmeŋutinunyalawo ate ŋu asusu ale si nuwo nɔ le anyigba dzi ƒe miliɔn akpe geɖee nye esi va yi la agblɔ. Susu vovovowoe le wo si. Wo dometɔ aɖewo gblɔna be dzotowo alo atsiaƒu mee nu gbagbewo dzɔ tso. Eye bubuwo hã be xexea me ƒe teƒe bubu aɖee nu gbãtɔ si va zu nu gbagbe la dzɔ tso eye wòle ɣletivitoasike me va ɖo anyigba dzi. Gake esia mena míekpɔ ŋuɖoɖo na nyabiase si nye be, ‘Aleke nu gbagbewo wɔ va dzɔ?’ la o, ɖeko wògblẽ nyaa ɖe edzi boŋ.\nDzɔdzɔmeŋutinunyalawo susui be atom ƒokpliwo li hafi dzɔdzɔmenu siwo míenya egbea la va dzɔ. Wobe ɖeko atom ƒokpliwo dzɔ tso dzɔdzɔmenu siwo metrɔna o la me kpoyi eye wodzi ɖe edzi zã. Ke hã dzɔdzɔmeŋutinunyalawo mekpɔ kpeɖodzi aɖeke si ɖee fia be atom ƒokpli mawo nɔ anyi kpɔ gɔ̃ hã o, eye woawo ŋutɔwo hã mete ŋu wɔ atom ƒokpli mawo le woƒe numekuƒewo gɔ̃ hã kpɔ o.\nNu gbagbewo le tɔxɛe le ale si wotea ŋu dzraa nyatakakawo ɖo hewɔa wo ŋu dɔe me. Lãmenugbagbeviwo tea ŋu fiaa mɔ woƒe domenyiŋusẽfianuwo, alo xɔa mɔfiame tso domenyiŋusẽfianuwo gbɔ hewɔa wo dzi. Dzɔdzɔmeŋutinunyala aɖewo tsɔa domenyiŋusẽfianuwo sɔna kple kɔmpiutaɖoɖowo eye wotsɔa lãmenugbagbeviwo ŋutɔ sɔna kple kɔmpiuta ŋutɔ. Gake nɔnɔmetɔtrɔdzixɔselawo mate ŋu agblɔ afi si nyatakaka mawo tso o.\nEhiã be nunyiame siwo woyɔna be protein ƒe atom ƒokpliwo nanɔ lãmenugbagbeviwo me hafi woate ŋu awɔ dɔ nyuie. Nu siwo woyɔna be amino acid alafa geɖewoe nɔa protein ɖeka me eye woléna ɖe wo nɔewo ŋu henɔa ɖoɖo tɔxɛ aɖe nu. Gakpe ɖe eŋu la, ele be protein la nanɔ ɖoɖo tɔxɛ aɖe nu hafi wòate ŋu awɔ dɔ nyuie. Dzɔdzɔmeŋutinunyala aɖewo ƒo nya ta be asesẽ ŋutɔ be protein ƒe ƒuƒoƒo ƒokpli siawo dometɔ ɖeka nadzɔ le eɖokui si. Paul Davies si nye dzɔdzɔmeŋusẽŋutinunyala gblɔ be: “Esi wònye be lãmenugbagbeviwo hiã protein alafa geɖe hafi woate ŋu awɔ dɔ nyuie ta la, susu manɔ eme be woasusu be ɖe wodzɔ le wo ɖokui si o.”\nNYATAƑOƑO. Le ƒe geɖe siwo dzɔdzɔmeŋutinunyalawo katã kloe tsɔ ku nu me tso nya sia ŋu me la, nyateƒenya ɖeka sia metrɔ o, eyae nye be nu si me agbe le ko mee agbe ate ŋu adzɔ tso.\n2 Aleke Wòdzɔe Be Nu Gbagbe Ƒomevi Vovovowo Va Li?\nNYA SI AME AÐEWO GBLƆNA. Nu gbagbe gbãtɔ nɔ tɔtrɔm vivivi le eɖokui si ʋuu va zu nu gbagbe vovovo siwo dome amegbetɔ hã le.\nNU SI TA AME AÐEWO MEDAA ASI ÐE NUMEÐEÐE SIA DZI O. Lãmenugbagbevi aɖewo ƒe wɔwɔme de ŋgɔ wu bubuwo tɔ. Numekugbalẽ aɖe gblɔ be, ale si tututu lãmenugbagbevi kpokploewo wɔna hafi trɔna zua lãmenugbagbevi deŋgɔwo “nye nu masegɔmena evelia si tɔtɔa nɔnɔmetɔtrɔdzixɔselawo, gbãtɔe nye afi si agbe dzɔ tso.”\nDzɔdzɔmeŋutinunyalawo de dzesii be le lãmenugbagbevi ɖe sia ɖe me la, atom ƒokpli mɔ̃wo li. Nunyiame si nye protein siwo wɔa ɖeka hewɔa dɔ nyadriwoe le mɔ̃ siawo me. Ðe nu gbagbewo ƒe tɔtrɔ le wo ɖokui si alo nu gbagbe siwo sesẽ wu ƒe agbetsitsi ate ŋu awɔe be dɔwɔnu deŋgɔ mawo nanɔ mɔ̃ mawo mea? Ame geɖe kpɔe be mate ŋu adzɔ nenema o.\nAzi si me vi ɖo ye va zua amegbetɔ, nenema kee wòle le lãwo hã gome. Le fugboea me la, lãmenugbagbeviwo dzina ɖe edzi eye wova mana wotɔxɛwotɔxɛe, ɖe sia ɖe kple eƒe dɔwɔwɔ eye woƒe nɔnɔme nɔa vovovo eye wova zua ŋutilã ƒe ŋutinu vovovowo. Nɔnɔmetɔtrɔdzixɔselawo metea ŋu ɖea ale si lãmenugbagbeviwo wɔna nyaa nu si woava zu kple afi si woanɔ le ametia me la me o.\nDzɔdzɔmeŋutinunyalawo va de dzesii be hafi lã ƒomevi aɖe nate ŋu atrɔ azu bubu la, ele be atom ƒokpli siwo le eƒe lãmenugbagbeviwo me ƒe wɔwɔme natrɔ kura. Esi wònye be dzɔdzɔmeŋutinunyalawo mate ŋu aɖo kpe ale si dzɔdzɔmenu siwo me agbe mele o ate ŋu atrɔ azu lãmenugbagbevi suetɔ kekeake gɔ̃ hã dzi o la, ke ɖe woate ŋu aɖo kpe edzi be nu gbagbe gbãtɔ aɖee nɔ anyi henɔ tɔtrɔm vivivi le eɖokui si ʋuu va zu nu gbagbe vovovowoa? Michael Behe si nye nu gbagbewo ŋuti nunyala gblɔ ku ɖe lãwo ƒe wɔwɔme ŋu be “togbɔ be woɖe nu wɔnuku si míekpɔ mɔ na kura o la fia hã la, míete ŋu kpɔ kpeɖodzi aɖeke si ɖe ale si nu gbagbe deŋgɔ mawo ate ŋu adzɔ le wo ɖokui si nunyala aɖeke manɔmee la fia va se ɖe fifia o.”\nAmegbetɔ nyaa nu, enyana be amegbetɔe yenye, ebua tame, nɔnɔme nyuiwo abe dɔmenyonyo kple ɖokuitsɔtsɔsavɔ ene le esi eye wòdea vovototo nyui kple vɔ̃ dome. Womate ŋu anɔ te ɖe nɔnɔmetɔtrɔ dzi aɖe nu si tae nɔnɔme tɔxɛ siawo le amegbetɔ si ɖo la me o.\nNYATAƑOƑO. Nɔnɔmetɔtrɔdzixɔselawo tea tɔ ɖe edzi be ɖikeke aɖeke mele eme o be dzɔdzɔmenu siwo me agbe mele o woe trɔ zu nu gbagbewo, gake ame aɖewo ya meda asi ɖe woƒe numeɖeɖe ku ɖe ale si nu gbagbewo wɔ va dzɔ kple ale si wowɔ va zu nu gbagbe vovovowo la dzi o.\nNu kae na mawudzimaxɔselawo ƒe ŋgɔnɔla aɖe xɔe se be nunyala deŋgɔ aɖee wɔ nu gbagbewo?


Ðe Nèdea Asixɔxɔ Nu Si Su Asiwò La Ŋua? | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mexico Tokunɔgbe Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Gbɔgbɔ si tso Mawu gbɔ lae míexɔ, bene míanya nu siwo Mawu na mí dɔmenyotɔe la.”—1 KORINTOTƆWO 2:12.\nNu ka ŋue wòle be sɔhɛwo kple mí katã míade asixɔxɔe?\nAme siwo de asixɔxɔ woƒe gbɔgbɔmedomenyinua ŋu la ƒe kpɔɖeŋu nyui aɖewoe nye kawo?\nAleke nèbua nu si su asiwò lae?\n1. Aleke ame geɖe bua nu siwo le wo si?\nÐE NÈSE amewo gblɔ kpɔ be, “Màkpɔ nu si le asiwò ƒe vevienyenye o, va se ɖe esime wòdo le asiwò hafia”? Ðewohĩ èse le ɖokuiwò me nenema kpɔ. Le kpɔɖeŋu me, ate ŋu adzɔ be ame si wodzi ɖe ƒome si me ga le la nabu nu geɖewo nu tsɛe. Alo esi nuteƒekpɔkpɔ mesu sɔhɛ aɖe si le agbe me o ta la, asesẽ nɛ be wòakpɔ nu siwo le vevie wu le agbe me la adze sii.\n2, 3. (a) Nuŋububu kae wòle be sɔhɛ Kristotɔwo naƒo asa na? (b) Nu kae ate ŋu akpe ɖe mía ŋu míade asixɔxɔ nu si su mía si la ŋu?\n2 Ne sɔhɛe nènye la, nu kae le vevie na wò wu? Le sɔhɛ siwo le xexea me dometɔ geɖe gome la, ŋutilãmenuwoe nye nu vevitɔ na wo le agbe me. Nu siwo wodinae nye dɔ gãwo, aƒe nyuiwo, alo elektrɔnik mɔɖaŋunu yeyewo. Ne nu mawo ŋu koe woƒe susu nɔna la, ke nu si nye vevitɔ wu la le wo ŋu tom, si nye wo kple Mawu dome ƒomedodoa. Ne dzila Kristotɔwoe he wò la, ke gbɔgbɔmedomenyinu xɔasi aɖee nye ema su asiwò. (Mateo 5:3) Ŋudzedzemakpɔmakpɔ ɖe wò gbɔgbɔmedomenyinua ŋu ate ŋu agblẽ nu le ŋuwò le wò agbemeŋkeke mamlɛawo katã me.\n3 Gake mehiã be esia nadzɔ ɖe dziwò o. Míadzro Biblia me kpɔɖeŋu siwo akpe ɖe ŋuwò nàde asixɔxɔ wò gbɔgbɔmedomenyinua ŋu la dometɔ aɖewo me. Menye sɔhɛwo koe wòaɖe vi na o, ke akpe ɖe mí katã ŋu be míade asixɔxɔ nu si Yehowa na mí la ŋu.\nWOMEDE ASIXƆXƆ NU SI SU WO SI ŊU O\n4. Nu kae 1 Samuel 8:1-5 gblɔ tso Samuel ƒe viwo ŋu?\n4 Le Biblia me la, woƒo nu tso ame siwo si gbɔgbɔmedomenyinu xɔasiwo su gake womede asixɔxɔ wo ŋu o la ŋu. Nyagblɔɖila Samuel dze Yehowa subɔsubɔ gɔme esime wònye ɖevi dzaa ko, eye wòyi edzi wɔ nuteƒe na Yehowa. (1 Samuel 12:1-5) Samuel ɖo kpɔɖeŋu nyui, gake via Yoel kple Abia meto eƒe ʋe me o. Ke boŋ wowɔ nu gbegblẽwo kple nu tovowo.—Mixlẽ 1 Samuel 8:1-5.\n5, 6. Nu kae va dzɔ ɖe Yosiya viŋutsuwo kple tɔgbuiayɔvi dzi?\n5 Nenema kee wònɔ le Fia Yosiya ƒe viwo hã gome. Yosiya nye fia wɔnuteƒe si lɔ̃ Yehowa hesubɔe. Esi woke ɖe Mawu ƒe Segbalẽa ŋu eye woxlẽe na Yosiya la, ewɔ Yehowa ƒe mɔfiame siwo le eme la dzi. Eɖe trɔ̃subɔsubɔ kple gbɔgbɔyɔyɔ ɖa le anyigba la dzi, eye wòde dzi ƒo na dukɔ la be woaɖo to Yehowa. (2 Fiawo 22:8; 23:2, 3, 12-15, 24, 25) Gbɔgbɔmedomenyinu xɔasi aɖee wògblẽ ɖi na viaŋutsuawo! Gake esi viaŋutsu etɔ̃ kple tɔgbuiayɔvi ɖeka wova zu fiawo la, wo dometɔ aɖeke mede asixɔxɔ woƒe domenyinua ŋu o.\n6 Esi Yosiya viŋutsu Yoaxaz zu fia la, ewɔ “nu si nye vɔ̃ le Yehowa ŋkume.” Enye fia ɣleti etɔ̃ pɛ ko eye Egiptetɔwo ƒe Farao aɖe na wolée de gaxɔ me. Emegbe eku le aboyo me le anyigba didi aɖe dzi. (2 Fiawo 23:31-34) Eyome nɔviaŋutsu Yoyakim ɖu fia ƒe 11. Eya hã mede asixɔxɔ nu si dome wònyi tso fofoa gbɔ la ŋu o. Ewɔ nu tovo ale gbegbe be Yeremiya gblɔ tso eŋu be: “Woaɖii abe tedzi ene.” (Yeremiya 22:17-19) Yosiya ƒe vi Zedekiya kple tɔgbuiayɔvi Yoyaxin hã wɔ nu gbegblẽ nenema ke, eye wometo nuteƒewɔla Yosiya ƒe ʋe me o.—2 Fiawo 24:8, 9, 18, 19.\n7, 8. (a) Aleke Salomo gblẽ eƒe gbɔgbɔmedomenyinua domee? (b) Nu kae míate ŋu asrɔ̃ tso ame siwo ŋu woƒo nu tsoe le Biblia me siwo gblẽ woƒe gbɔgbɔmedomenyinuwo dome la gbɔ?\n7 Fia Salomo srɔ̃ nu geɖe tso fofoa David gbɔ ku ɖe Yehowa subɔsubɔ ŋu, gake emegbe megava de asixɔxɔ eƒe gbɔgbɔmedomenyinua ŋu o. “Esime Salomo tsi la, srɔ̃awo trɔ eƒe dzi ɖe mawu bubuwo ŋu, eye eƒe dzi menɔ Yehowa, eƒe Mawu la ŋu blibo abe fofoa Dawid ƒe dzi ene o.” (1 Fiawo 11:4) Le esia ta, Salomo ƒe nu megava dze Yehowa ŋu o.\n8 Mɔnukpɔkpɔ su ŋutsu mawo katã si be woadze si Yehowa ahawɔ nuteƒe hafi. Gake nublanuitɔe la, womewɔe nenema o. Ke hã menye sɔhɛwo katãe gblẽ woƒe gbɔgbɔmedomenyinua dome o. Fifia, míakpɔ nu si nàte ŋu asrɔ̃ tso sɔhɛ siwo ɖo kpɔɖeŋu nyui la gbɔ.\nAME SIWO DE ASIXƆXƆ NU SIWO SU WO SI ŊU\n9. Kpɔɖeŋu nyui kae Noa viŋutsuwo ɖo ɖi? (Kpɔ nɔnɔmetata si le nyati sia ƒe gɔmedzedze.)\n9 Noa viŋutsuwo ɖo kpɔɖeŋu nyui aɖe ɖi. Mɔnukpɔkpɔ su wo si be woakpe ɖe Noa ŋu wòakpa aɖakaʋu si dzi woato aɖe amewo. Wonyae be ele be yewoaɖo to Yehowa, eye woyi ɖe aɖakaʋua me hafi Tsiɖɔɖɔa va. (1 Mose 7:1, 7) Nu kae do tso eme? Wogblɔ le 1 Mose 7:3 be wokplɔ lãwo yi ɖe aɖakaʋu la me “bena woƒe ƒomewo natsi agbe le anyigba dzi.” Amegbetɔwo hã tsi agbe. Esi Noa ƒe viwo de asixɔxɔ woƒe gbɔgbɔmedomenyinua ŋu ta la, mɔnukpɔkpɔ su wo si wokpe asi ɖe eŋu be wokpɔ ameƒomea ta hegbugbɔ gaɖo tadedeagu vavãtɔ anyi le anyigba dzi.—1 Mose 8:20; 9:18, 19.\nHebri ɖekakpui eneawo meŋlɔ ame siwo wonye kple nu siwo wosrɔ̃ va yi la be o\n10. Aleke Hebri ɖekakpui ene siwo nɔ Babilon la ɖee fia be yewode asixɔxɔ yewoƒe gbɔgbɔmedomenyinua ŋu?\n10 Ƒe alafa geɖe megbe la, Hebri ɖekakpui ene aɖewo gbe be yewomawɔ nu abe Babilontɔwo ene o. Wolé Xananya, Misael, Azarya kple Daniel yi aboyo me le ƒe 617 Do Ŋgɔ Na Yesu (D.Y.) me. Wodze ɖeka, woƒe tagbɔ kɔ, eye nu ate ŋu adze edzi na wo le Babilontɔwo ƒe nuɖoanyia me hafi. Gake womeŋlɔ ame siwo wonye kple nu siwo wosrɔ̃ va yi la be o, eye Yehowa yra wo ɖe esia ta ŋutɔ.—Mixlẽ Daniel 1:8, 11-15, 20.\n11. Aleke Yesu ƒe gbɔgbɔmedomenyinua ɖe vi na ame bubuwo?\n11 Yesu ye nye ame si ɖo kpɔɖeŋu nyuitɔ kekeake le ame siwo de asixɔxɔ woƒe gbɔgbɔmedomenyinua ŋu la dome. Yesu lɔ̃ nu si Fofoa fiae la vevie. Esia dze ƒãa le nya si wògblɔ me be: “Ale si Fofo la fiam la, nya siawo megblɔna.” (Yohanes 8:28) Elɔ̃a nu siwo wòsrɔ̃ la gbɔgblɔ na amewo bena wòaɖe vi na woawo hã. Egblɔ be: “Ele be magblɔ Mawu fiaɖuƒe ŋuti nya nyui la na du bubuwo hã, elabena esia tae wodɔm ɖo.” (Luka 4:18, 43) Xexea medea asixɔxɔ aɖeke nyateƒe si tso Mawu gbɔ la ŋu o, eya tae Yesu xlɔ̃ nu eƒe nusrɔ̃lawo be womeganye “xexea ƒe akpa aɖeke o” ɖo.—Yohanes 15:19.\nDE ASIXƆXƆ NU SI SU ASIWÒ LA ŊU\n12. (a) Aleke 2 Timoteo 3:14-17 me nyawo nye nyateƒe le sɔhɛ geɖe gome egbeae? (b) Nya kawoe wòle be sɔhɛ Kristotɔwo nabia wo ɖokui?\n12 Ne dziwòlawo nye ame siwo lɔ̃ Yehowa la, ke gbɔgbɔmedomenyinue nye ema su asiwò. Anɔ eme be nya si Biblia gblɔ tso Timoteo ŋu la nye nyateƒe le gowòme. (Mixlẽ 2 Timoteo 3:14-17.) Dziwòlawo fia nu wò tso Yehowa ŋu kpakple ale si nàwɔ adze eŋu. Ðewohĩ wofia nu wò tso wò vidzĩ me ke. Esia kpe ɖe ŋuwò nèzu “nunyala hena ɖeɖekpɔkpɔ to Kristo Yesu dzi xɔxɔse me” eye wòna nèle “dzadzraɖoɖi keŋkeŋ” be nàsubɔ Mawu. Gake ɖe nèdea asixɔxɔ nu si su asiwò la ŋu vavã? Bia ɖokuiwò be: ‘Aleke mesena le ɖokuinye me ku ɖe ɖasefo wɔnuteƒe geɖe siwo nɔ anyi va yi la ŋu? Ðe wònye dada nam be menye Yehowa Ðasefoa? Esi mele ame ʋɛ siwo Mawu nya dome la, aleke esia nana mesena le ɖokuinye me? Ðe mekpɔnɛ be mɔnukpɔkpɔ gã xɔasie wònye su asinyea?’\nEsi nènye Mawu ƒe ɖasefo wɔnuteƒe abe ame siwo do ŋgɔ na wò ene la, aleke esia nana nèsena le ɖokuiwò me? (Kpɔ memama 9, 10, 12)\n13, 14. Nu ka wɔwɔe ate ŋu adzro ame siwo wohe le nyateƒea me, gake nu ka tae ema anye bometsinuwɔwɔ? Gblɔ eƒe kpɔɖeŋu.\n13 Sɔhɛ aɖewo siwo dzilawo nye Kristotɔwo la mekpɔa ale si gbegbe míaƒe gbɔgbɔmeparadisoa dze anii evɔ Satana ƒe xexea ya do blukɔe la dzea sii o. Edzroa wo dometɔ aɖewo gɔ̃ hã be yewoaɖɔ ale si agbea le le xexea me la akpɔ. Gake ɖe nàgblɔ be yeaƒu du adze ŋgɔ na ʋu si le du dzi kple susu be yeakpɔe ɖa be nu vevi awɔ ye alo be yeaku hã? Esia anye bometsinuwɔwɔ! Eya ta mele be míate nu gbegblẽ siwo le xexea me la kpɔ be míanya ale si gbegbe woate ŋu ado vevesese na míi o.—1 Petro 4:4.\nMele be míate nu gbegblẽ siwo le xexea me la kpɔ be míanya ale si gbegbe woate ŋu ado vevesese na míi o\n14 Wohe sɔhɛ aɖe si ŋkɔe nye Gener la le nyateƒea me le Asia. Exɔ nyɔnyrɔ esime wòxɔ ƒe 12. Gake le eƒe ƒewuiawo me la, edzroe be yeaɖɔ ale si agbea le le xexea me la kpɔ hesusu be esia ana ablɔɖe ye. Gener va nɔ alakpa dam na eƒe ƒomea me tɔwo eye wòɣlaa eƒe nuwɔna aɖewo ɖe wo. Kaka wòaxɔ ƒe 15 la, eva ƒo eɖokui ɖe nu baɖawo abe ahanono kple amedzudzu ene me, abe ale si exɔlɔ̃awo hã wɔnɛ ene. Gener megagbɔna vaa aƒe me kaba o, eye wònɔa kɔmpiuta dzi fefe siwo me wowɔa ŋutasẽnuwo le la fem. Mlɔeba, eva kpɔe be nu siwo wɔm yenɔ la mena yenɔ dzidzɔ kple dzidzeme aɖeke kpɔm o. Etrɔ va nyateƒea me fifia. Egblɔ be xexea gadzroa ye ɣeaɖewoɣi, gake nu si le vevie na ye wue nye Yehowa ƒe yayra.\n15. Mía dzilawo ɖanye Kristotɔwo alo womenye Kristotɔwo o, nu ka ŋue wòle be mí katã míabu?\n15 Ne dziwòlawo mele nyateƒea me o gɔ̃ hã la, bu mɔnukpɔkpɔ gã si su asiwò be nèva dze si Wɔlaa hele esubɔm la ŋu kpɔ! Le ame biliɔn geɖe siwo le anyigba dzi dome la, Yehowa bu ŋuwò heɖe eɖokui fia wò. Yayra gã ka gbegbee nye esi! (Yohanes 6:44, 45) Ne menye mía dzilawo gbɔe míesrɔ̃ nyateƒea le o hã la, ele be míakpɔ dzidzɔ ŋutɔ be míeva dze si nyateƒea. (Mixlẽ 1 Korintotɔwo 2:12.) Gener gblɔ be: “Ame kae menye, be Yehowa, xexea me godoo ƒe Aƒetɔ la nadze sim?” (Psalmo 8:5) Nɔvinyɔnu Kristotɔ aɖe gblɔ be: “Dada ŋutɔe wònyena na sukuviwo ne woƒe nufiala de dzesi wo. Ekema mɔnukpɔkpɔ gã ka gbegbee nye esi wònye be Yehowa, Nufiala Gãtɔ la, nade dzesi mí!”\n16. Tiatia nyui kae wòle be sɔhɛ Kristotɔwo nawɔ?\n16 Bu gbɔgbɔmedomenyinu xɔasi si su asiwò la ŋu, eye nàɖoe wò taɖodzinu be yeasubɔ Yehowa. Srɔ̃ nuteƒewɔla siwo do ŋgɔ la ƒe kpɔɖeŋu nyuiwo. Mèganɔ abe xexe sia me sɔhɛ geɖe siwo si mɔkpɔkpɔ aɖeke mele o eye wole woƒe agbe dome gblẽm la ene o.—2 Korintotɔwo 4:3, 4.\n17-19. Nu ka tae nunya le eme be míato vovo tso xexea gbɔ?\n17 Le nyateƒe me la, menye ɣesiaɣie wònɔa bɔbɔe be míato vovo tso xexea gbɔ o. Gake nunya le eme be míawɔe nenema. Le kpɔɖeŋu me, bu ame si nye Olimpik fefewɔla ŋu kpɔ. Hafi wòaɖo ɖoƒe ma la, ele be eƒe nuwɔna nato vovo na ehatiwo tɔ le go geɖe me. Eƒoa asa na nu geɖe siwo axɔ eƒe ɣeyiɣi alo ahe eƒe susu. Ewɔa esiawo katã be yeate ŋu axɔ hehe nyuie ne yeaɖo yeƒe taɖodzinua gbɔ.\nBu gbɔgbɔmedomenyinu xɔasi si su asiwò la ŋu, eye nàɖoe wò taɖodzinu be yeasubɔ Yehowa\n18 Le xexea me la, ame akpa gãtɔ mebua nu gbegblẽ siwo ate ŋu ado tso woƒe nuwɔnawo me ŋu o, gake Yehowa subɔlawo ya mele nenema o. Ne míeto vovo tso xexea gbɔ hetsria nuwɔnawo abe gbɔdɔdɔ manɔsenu ene, si ate ŋu agblẽ nu le mía kple Yehowa dome ƒomedodoa ŋu la, míaƒe ‘asi asu agbe vavã la dzi.’ (1 Timoteo 6:19) Nɔvinyɔnu si ŋu míeƒo nu tsoe va yi la gblɔ be: “Ne ènɔa agbe ɖe wò dzixɔsewo nu la, wò dzi adze eme godoo. Eɖenɛ fiana be ŋusẽ le ŋuwò be màgaɖe mɔ na Satana ƒe xexea be wòakplɔ wò ɖe nu ayii o. Gawu la, àse le ɖokuiwò me ko abe ɖe Yehowa Mawu le dzidzɔ kpɔm ɖe ŋuwò hele alɔgbɔnu kom le wò nuwɔna ta ene! Esiae ana dzi nadzɔ wò be yeto vovo!”\n19 Ne wò susu le nu siwo nàte ŋu akpɔ fifia ko ŋu la, wò agbe anye tofloko. (Nyagblɔla 9:2, 10) Ènya nu si tae nèle agbe ɖo eye agbe tegbee nɔnɔ ƒe mɔnukpɔkpɔa hã su asiwò. Esia kpena ɖe ŋuwò nèwɔa nuteƒe ale be màganɔ “zɔzɔm, abe ale si dukɔwo hã zɔna” ene o. Taɖodzinu vavã le wò agbe ŋu.—Efesotɔwo 4:17; Maleaxi 3:18.\n20, 21. Ne míewɔ nu si le eteƒe la, etsɔme kae asu mía si? Gake nu kae Yehowa di tso mía si?\n20 Ne míewɔ nu si le eteƒe la, míanɔ dzidzɔ kpɔm fifia, eye míanɔ agbe tegbee le Mawu ƒe xexe yeyea me. Yehowa ayra mí wu ale si míele mɔ kpɔm nɛ gɔ̃ hã. (Mateo 5:5; 19:29; 25:34) Gake menye ame sia ame koe akpɔ yayra siawo o. Yehowa di tso mía si be míaɖo to ye. (Mixlẽ 1 Yohanes 5:3, 4.) Agbagba siwo míadze fifia be míasubɔ Yehowa nuteƒewɔwɔtɔe la manye dzodzro o!\n21 Yehowa na nu geɖe mí xoxo. Eƒe Nya la ŋuti sidzedze vavãtɔ kple nyateƒe si ku ɖe eyama kpakple eƒe tameɖoɖowo ŋuti hã su mía si. Mɔnukpɔkpɔe wònye be Yehowa ƒe ŋkɔ le mía ŋu le esi míenye eƒe Ðasefowo ta. Mawu do ŋugbe be yeli kpli mí be yeakpe ɖe mía ŋu. (Psalmo 118:7) Neva eme be mí katã, ɖeviwo kple tsitsiawo siaa, míaɖee afia be míedea asixɔxɔ míaƒe gbɔgbɔmedomenyinua ŋu eye míedi be míatsɔ ŋutikɔkɔe ana Yehowa “yi mavɔmavɔ me.”—Romatɔwo 11:33-36; Psalmo 33:12.\nMíaƒe gbɔgbɔmedomenyinua ƒe akpa aɖewoe nye esiawo:\nNusɔsrɔ̃ tso Yehowa kple ale si míasubɔe ŋu\nBe Mawu ƒe ŋkɔ nanɔ mía ŋu eye míanye exɔlɔ̃wo\nEƒe Nya la ŋuti sidzedze vavãtɔ si asu mía si\nBe míasrɔ̃ nuteƒewɔwɔ ƒe kpɔɖeŋu si mía dzilawo ɖo ɖi na mí\nBe míanye Mawu ƒe subɔlawo, abe ale si ame geɖe wɔe do ŋgɔ na mí ene


1 Kronika 4:5\nTekoa fofo Asxur ɖe srɔ̃ eve, siwo nye: Xelea kple Naara.\nEsi Dawid tso Xebron va la, egadze ahiãwo, eye wòɖe srɔ̃wo le Yerusalem, eye wogadzi ŋutsuviwo kple nyɔnuviwo na Dawid.\nmede wò aƒetɔ ƒe aƒe asi na wò, eye metsɔ wò aƒetɔ srɔ̃wo ɖo wò akɔ nu; metso Israel kple Yuda ƒe aƒe la na wò, eye ne esia mesɔ gbɔ o la, mate ŋu atsɔ nu bubu akpee na wò le mɔ vovovowo dzi hafi.\n2 Kronika 11:21\nEye Rexabeam lɔ̃ Absalom vinyɔnu Maaxa wu srɔ̃awo kple eƒe ahiãwo katã, elabena eɖe srɔ̃ wuienyi, eye wòdze ahiã blaade, eye wòdzi ŋutsuvi blave vɔ enyi kple nyɔnuvi blaade.\n2 Kronika 13:21\nEye Abiya ti ke eɖokui; eɖe srɔ̃ ewo, eye wòdzi ŋutsuvi blave vɔ eve kple nyɔnuvi wuiade.\nKe Lamex ɖe srɔ̃ eve; ɖeka ŋkɔ enye Ada, eye evelia ŋkɔ enye Zila.\n1 Mose 30:4-9\n Eye wòtsɔ eƒe kosi Bilha ne wòde, eye Yakob dɔ kplii. Eye Bilha fɔ fu dzi ŋutsuvi na Yakob. Tete Raxel gblɔ bena: Mawu tso afia nam, ese nye gbe, eye wòna ŋutsuvim. Eyata wòna ŋkɔe be Dan. Eyome la Raxel ƒe kosi Bilha gafɔ fu, eye wòdzi ŋutsuvi evelia na Yakob. Eye Raxel gblɔ bena: Meʋli heƒo koko na Mawu le nɔvinye ta, meɖu dzi Eyata wòna ŋkɔe bena Naftali. Ke esi Lea kpɔ bena, yemegale vi dzim o la, etsɔ eƒe kosi Silpa na Yakob wòɖe.\nNyɔnu adre alé ŋutsu ɖeka gbemagbe agblɔ bena: Míaɖu mía ŋutɔwo ƒe abolo, eye míata mía ŋutɔwo ƒe avɔ; na woayɔ wò ŋkɔ de mía ŋu ko; ɖe míaƒe ŋukpe ɖa le mía ŋu.\nŊutsuvi blaadre le Gideon si, siwo nye eya ŋutɔ ƒe ali me viwo, elabena eɖe srɔ̃ geɖe.\n4 Mose 12:1\nEye Miryam kple Aron ƒo nu le Mose ŋu le Kus-nyɔnu la ta, elabena eɖe Kus-nyɔnu\n Ŋutsua ɖe tso Ramatayim-Zofim le Efrayim-to la dzi, eŋkɔ nye Elkana, amesi nye Yeroxam vi, amesi nye Elihu vi, amesi nye Toxu vi, amesi nye Zuf vi, eye wònye Efrayimtɔ. Eɖe srɔ̃ eve, ɖeka ŋkɔ nye Xana, eye evelia ŋkɔ nye Penina; Penina dzi vi, ke Xana medzi via ɖeke o.\n5 Mose 21:15-17\n Ne ŋutsua ɖe ɖe nyɔnu eve, eye wòlɔ ɖeka, ke melɔ̃ evelia o, eye esi wòlɔ̃na kple esi melɔ̃na o la siaa dzi viwo nɛ, gake esi melɔ̃na o la tɔ nye eƒe ŋgɔgbeviŋutsu, eye azã su wòle domenyinu mã ge na viawo la, ekema mekpɔ mɔ atsɔ esi wòlɔ̃na ƒe viŋutsu awɔ ŋgɔgbevi ɖe esi melɔ̃na o ƒe viŋutsu teƒe o; ke boŋ wòabu esi melɔ̃na o la ƒe viŋutsu ŋgɔgbevii, eye wòana nusiwo katã le esi lae zi gbɔ zi eve awu; elabena eyae nye eƒe ali me vi gbãtɔ, eye etɔe nye domenyinu la.\n2 Kronika 24:1-3\n Yoas xɔ ƒe adre, esime wòzu fia, eye woɖu fia ƒe blane le Yerusalem. Dadaa ŋkɔ nye Zibya tso Beer-Seba. Eye Yoas wɔ nusi dze Yehowa ŋu le nunɔla Yoyada ƒe agbenɔɣi katã. Eye Yoyada ɖe srɔ̃ eve ne, eye wòdzi ŋutsuviwo kple nyɔnuviwo.\n Eye Yehowa ƒe gbe va nam be: Amevi, nyɔnu eve nɔ anyi, wonye dada ɖeka viwo. Wowɔ gbolo le Egipte, woƒe ɖetugbimee wowɔ gbolo le; afima wolé no na wo le, eye afima wofanya akɔnu na wo le. Woƒe ŋkɔwo nye: xoxoetɔ nye Ohola, eye nɔvianyɔnu nye Oholiba, wozu tɔnye, eye wodzi ŋutsuviwo kple nyɔnuviwo. Woyɔ Ohola be Samaria, eye Oholiba be Yerusalem.\n1 Korintotɔwo 7:1-5\n Nusi ŋuti mieŋlɔ nya nam le la, mebe: Enyo na ame bena, wòagade asi nyanu ŋu o. Ke le ahasiwɔwɔwo ŋuti la nyanu nane ŋutsu sia ŋutsu si, eye ŋutsu nanɔ nyɔnu sia nyɔnu si. Ŋutsu nawɔ nusi dzɔ la, na srɔ̃a, eye nyɔnu hã nawɔ na srɔ̃a nenema ke. Nyɔnu mekpɔ ŋusẽ ɖe ye ŋutɔ ƒe ŋutilã dzi o, negbe srɔ̃ŋutsu la ko; ke nenema ke ŋutsu hã mekpe ŋusẽ ɖe ye ŋutɔ ƒe ŋutilã dzi o, negbe nyɔnu la ko. Migagblẽ mia nɔewo ɖi o, negbe ne wo kpakple eve lɔ̃ halase ɣeyiɣia ɖe dzi hafi, bena miakpɔ asinu ado gbe ɖa, eye nusia megbe la miagava awɔ ɖeka, bene Satana nagate mi akpɔ le miaƒe ɖokuidzimaɖumaɖu la ŋuti o.\n5 Mose 25:5-10\n Ne nɔviŋutsuwo le afi ɖeka, eye wo dometɔ ɖeka medzi ŋutsuvia ɖeke hafi ku o la, ekema ame kukua srɔ̃ mekpɔ mɔ aɖe ŋutsu bubua ɖeke o, ke boŋ srɔ̃a nɔvi naxɔe aɖe woazu srɔ̃. Eye ŋutsuvi gbãtɔ, si wòdzi la, nalé nɔvia, si ku la, ƒe ŋkɔ ɖe te, ne eƒe ŋkɔ magatsrɔ̃ le Israel o. Ke ne medze ŋutsu la ŋu be, wòaɖe nɔvia srɔ̃ o la, ekema nyɔnu la nayi ame tsitsiwo gbɔ le ʋɔnu agblɔ bena: Srɔ̃nye nɔvi gbe be, yemalé ye nɔvi ƒe ŋkɔ ɖe te le Israel o; egbe be, yemaɖem o. Emegbe dumegãwo nana woayɔ ŋutsu la vɛ, eye woaƒo nu kplii; ke ne ele dzi gblɔ be, eɖeɖe mele ye dzrom o la, ekema nɔvia srɔ̃ nate ɖe eŋu le ame tsitsiawo ŋku me, eye wòaɖe afɔkpa le afɔ ne, aɖe ta ɖe mo nɛ ahagblɔ bena: Ale woawɔ ŋutsu, si be, yemalé ye nɔvi ƒe aƒe ɖe te o la, enye si. Eye woatsɔ ŋkɔ nɛ le Israel bena: Afɔ ƒuƒlutɔ ƒe aƒe.\n1 Kronika 3:1-9\n Dawid vi, siwo wodzi nɛ le Xebron la wonye: eƒe ŋgɔgbea Amnon, si nye Axinoam, Yesreel-nyɔnu la lɔ; evelia nye Daniel, si nye Abigail, Karmel-nyɔnu la to, etɔ̃lia nye Absalom, si nye Gesur-fia Talmai ƒe vinyɔnu Maaxa ƒe vi; enelia nye Adoniya, Xagit ƒe vi; atɔ̃lia nye Sefatya, si nye Abital ta; adelia nye Yitream, si nye srɔ̃a Egla tɔ. Wo ame ade wodzi nɛ le Xebron; eɖu fia le afima ƒe adre kple dzinu ade, eye ƒe blaetɔ̃ vo etɔ̃ woɖu fia le Yerusalem. Vi, siwo wodzi nɛ le Yerusalem, wonye: Simea, Sobab, Natan kple Salomo; wole wo ame ene, siwo nye Amiel ƒe vinyɔnu Bat-Sua tɔ; hekpe ɖe Yibxar, Elisama, Elifelet, Noga, Nefeg, Yafia, Elisama, Elyada kple Elifelet ŋu wole wo ame asieke. Amesiawo nye Dawid ƒe viŋutsuwo, ke eƒe ahiãwo ƒe viŋutsuwo mele eme o. Wo nɔvinyɔnu enye Tamar.


Dze Agbagba Be Wò Asi Nasu Bubu Dzi | Nusɔsrɔ̃\nFROM OUR ARCHIVES “Nu Si Womaŋlɔ Be Gbeɖe O” La Va Le Ɣeyiɣi Nyuitɔ Dzi\nGBE BUBU Afrikaans Albanian Amharic Arabic Argentina Tokunɔgbe Armenian Azerbaijani Azerbaijani (Cyrillic) Bicol Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexico Tokunɔgbe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wayuunaiki Wolaita Xhosa Yoruba Zande Zulu\n“Ame si bɔbɔ eɖokui ɖe anyi la ƒe asi asu bubu dzi.”—LOD. 29:23.\nMɔ kawo nue Mawu dea bubu mía ŋu le?\nNu kae ate ŋu axe mɔ na mí be míaƒe asi masu bubu dzi o?\nGɔmesese ka nue míaƒe dzidodo nyea bubu na ame bubuwo le?\n1, 2. (a) Nu kae nya si gɔme woɖe be “bubu” le gbegbɔgblɔ gbãtɔa me la fia? (b) Nyabiase kawo mee míadzro le nyati sia me?\nNE ÈSE nya “bubu” la, nu kae vaa susu me na wò? Atsyɔ̃ gã si le Mawu ƒe nuwɔwɔwo ŋu yea? (Ps. 19:2) Bubu si wodea amegbetɔ siwo si kesinɔnu gbogbo aɖe le, ame siwo si nunya le, alo ame siwo kpɔ dzidzedze le agbe me ŋu ye vaa susu me na wòa? Le Ŋɔŋlɔawo me la, nya si gɔme woɖe be “bubu” le gbegbɔgblɔ gbãtɔa me la hea susu yia nane ƒe kpekpeme dzi. Le blema la, wozãa sika alo klosalo tsɔ wɔa gakuwo. Gakua ƒe kpekpemee wotsɔ kpɔa eƒe asixɔxɔ. Susu ma tae nya si gɔme woɖe be “bubu” la tea ŋu fiaa nane si ŋu asixɔxɔ gã aɖe le, nane si dze ani, alo nya kpɔ.\n2 Mí amegbetɔwo míelɔ̃a bubudede ame siwo si ŋusẽ kple ɖoƒe le, alo ame siwo xɔ ŋkɔ la ŋu. Gake hafi Mawu ya nade bubu ame aɖe ŋu la, nu ka ŋue wòléa ŋku ɖo? Ŋɔŋlɔawo ƒo nu tso bubu si Mawu dea amegbetɔwo ŋu la ŋu. Le kpɔɖeŋu me, Lododowo 22:4 gblɔ be: “Kesinɔnu, bubu kple agbe enye fetu tso ɖokuibɔbɔ kple Yehowa vɔvɔ̃ me.” Eye nusrɔ̃la Yakobo hã ŋlɔ bena: “Mibɔbɔ mia ɖokui ɖe anyi le Yehowa ŋkume, eye ado mi ɖe dzi.” (Yak. 4:10) Nu kae nye bubu si Yehowa dea amegbetɔwo ŋu? Nu kae ate ŋu axe mɔ na mí be bubu sia nato mía ŋu? Eye aleke míate ŋu akpe ɖe ame bubuwo ŋu be woƒe asi nasu bubu sia dzi?\n3-5. Aleke Yehowa dea bubu mía ŋui?\n3 Hakpala la ka ɖe edzi be Yehowa alé yeƒe nuɖusi eye wòakplɔ ye ayi bubu vavãtɔ me. (Mixlẽ Psalmo 73:23, 24.) Aleke Yehowa wɔa esia? Yehowa yraa esubɔla ɖokuibɔbɔlawo le mɔ vovovowo nu tsɔ dea bubu wo ŋu. Ekpena ɖe wo ŋu wosea eƒe lɔlɔ̃nu gɔme. (1 Kor. 2:7) Eʋua mɔnukpɔkpɔ gã aɖe ɖi na ame siwo sea eƒe nya la heɖoa toe la be woanɔ ƒomedodo kplikplikpli me kpli ye.—Yak. 4:8.\n4 Yehowa de bubu mía ŋu esi wòtsɔ Kristotɔwo ƒe subɔsubɔdɔ xɔasi aɖe de mía si. (2 Kor. 4:1, 7) Eye subɔsubɔdɔ sia nana bubu nɔa mía ŋu. Yehowa do ŋugbe na ame siwo wɔa woƒe subɔsubɔmɔnukpɔkpɔa ŋu dɔ hena eƒe kafukafu eye be wòaɖe vi na ame bubuwo la be: “Ame si buam la, mabui.” (1 Sam. 2:30) Yehowa dea bubu ame siawo ŋu henaa ŋkɔ nyui sua wo si, eye wònana Mawu subɔla bubuwo hã ƒoa nu nyui le wo ŋu.—Lod. 11:16; 22:1.\n5 Ke aleke nuwo anɔ na ame siwo ‘kpɔa mɔ na Yehowa, eye woléa ŋku ɖe eƒe mɔwo ŋu’ la le etsɔme? Wodo ŋugbe na wo be: ‘Yehowa ado wo ɖe dzi, woanyi anyigba la dome, eye ne woatsrɔ̃ ame vɔ̃ɖiwo la, woakpɔ eteƒe.’ (Ps. 37:34) Wole mɔ kpɔm na bubu si ɖeke mesɔ kplii o si nye be woanɔ agbe tegbee.—Ps. 37:29.\n“NYEMELƆ̃NA XƆA KAFUKAFU TSO AMEWO GBƆ O”\n6, 7. Nu ka tae ame geɖe gbe Yesu dzi xɔxɔse?\n6 Nu kae ate ŋu ana bubu si Yehowa di be yeade mía ŋu la nato mía ŋu? Ðekae nye ame siwo mele ƒomedodo nyui me kple Mawu o la ƒe nukpɔsusuwo bubu nu vevii akpa. Bu nu si apostolo Yohanes ŋlɔ tso ame siwo nɔ ŋusẽnɔƒewo le Yesu ƒe ŋkekea me la ŋu kpɔ, egblɔ be: “Dziɖulawo kura gɔ̃ hã dometɔ geɖe xɔ [Yesu] dzi se, gake le Farisitɔwo ta la, womeʋua eme be yewoxɔ edzi se o, bene woaganya wo ɖa le ƒuƒoƒe la me o; elabena wolɔ̃ amewo ƒe kafukafu wu Mawu ƒe kafukafu kura gɔ̃ hã.” (Yoh. 12:42, 43) Ne ɖe dziɖula mawo metsɔa Farisitɔ mawo ƒe nyawo nu vevii akpa o la, anye ne ede wo dzi hafi.\n7 Tso Yesu ƒe subɔsubɔdɔa ƒe gɔmedzeɣi ke la, egblɔ nu si tae ame geɖe maxɔ ye dzi ase o. (Mixlẽ Yohanes 5:39-44.) Israel dukɔa nɔ mɔ kpɔm na Mesia la ƒe vava ƒe alafa geɖe. Esi Yesu dze eƒe gbeƒãɖeɖedɔa gɔme la, ame aɖewo anya kpɔe tso Daniel ƒe nyagblɔɖiwo me be ɣeyiɣi si wòle be Kristo la nava la de. Ɣleti aɖewo do ŋgɔ esi Yohanes Amenyrɔɖetsimela nɔ gbeƒã ɖem la, ame geɖe nɔ gbɔgblɔm be: “Alo eyae nye Kristo laa?” (Luka 3:15) Fifia Mesia si wonɔ mɔ kpɔm na ɣeyiɣi didi lae nye ema le wo dome le nu fiam. Gake ame siwo nya Sea nyuie la mexɔ edzi se o. Yesu gblɔ woƒe kuxia na wo esi wòbia wo be: “Aleke miawɔ axɔe ase, esi miele kafukafu xɔm tso mia nɔewo gbɔ, eye miele kafukafu si tso Mawu ɖeka kolia gbɔ ya dim o?”\n8, 9. Zã kekeli ƒe kpɔɖeŋua nàtsɔ aɖe ale si bubu si tso amegbetɔwo gbɔ la ate ŋu axe mɔ na bubu si tso Mawu gbɔ la me.\n8 Míate ŋu ase ale si bubu si amegbetɔwo dea mía ŋu nate ŋu awɔe be bubu si tso Mawu gbɔ nato mía ŋu la gɔme nyuie ne míetsɔ bubu sɔ kple kekeli. Míaƒe dziƒonutoa me yɔ fũu kple ɣletiviwo. Èɖo ŋku zi mamlɛtɔ si nèfɔ mo dzi le zã si me kɔ nyuie me hekpɔ ɣletivi gbogbo aɖewo la dzia? ‘Ɣletiviwo ƒe ŋutikɔkɔe’ wɔa nuku hewɔa dɔ ɖe ame dzi ŋutɔ. (1 Kor. 15:40, 41) Gake ne dugã si me akaɖiwo sɔ gbɔ le mee nèle la, alekee ɣletiviawo dzenae? Akaɖiawo ƒe keklẽ wɔnɛ be míetea ŋu kpɔa ɣletiviawo ƒe keklẽ nyuie o. Ðe wònye be akaɖi siwo le mɔdodowo dzi, bɔlƒoƒewo kple aƒewo me la nu sẽ wu alo nya kpɔ wu ɣletiviawo ƒe keklẽ taea? Kura o! Esi dugã me kaɖiwo tsɔ mía gbɔ tae míetea ŋu kpɔa kekeli si tso Yehowa ƒe nuwɔwɔwo gbɔ nyuie o ɖo. Ne míeyi kɔƒewo me, afi si akaɖiwo mesɔ gbɔ le o, ko hafi míate ŋu akpɔ ɣletiviawo ƒe ŋutikɔkɔe nyuie wu.\n9 Nenema kee ne míena bubu alo ŋutikɔkɔe si mesɔ o le vevie na mí wu la, ate ŋu axe mɔ na mí be míakpɔ ŋudzedze ɖe bubu si tso Yehowa gbɔ la ŋu boo o. Ame geɖe gbe Fiaɖuƒegbedeasia sese le esi wole vɔvɔ̃m na nu si woƒe ame nyanyɛwo alo ƒometɔwo abu tso wo ŋu ta. Gake ɖe kafukafu didi tso amegbetɔwo gbɔ ate ŋu akpɔ ŋusẽ ɖe Mawu subɔla ɖeadzɔgbewo gɔ̃ hã dzia? Tsɔe be wogblɔ na ɖekakpui aɖe be wòaɖe gbeƒã le nuto si me amewo nyae nyuie le la me evɔ nutoa me tɔwo menya be Yehowa Ðasefoe wònye o. Ðe esia wɔwɔ asesẽ nɛa? Alo ne woɖu fewu le nɔvi aɖe ŋu le teokrasi taɖodzinu si minyam wòle la ta ya ɖe? Ðe wòaɖe mɔ ame siwo ƒe ŋkuwo dzi do viviti le gbɔgbɔ me la nakpɔ ŋusẽ ɖe eƒe tiatiawɔwɔwo dzia? Alo ɖewohĩ Kristotɔ aɖe wɔ nu vɔ̃ gã aɖe. Ðe wòaɣla nu gbegblẽ si wòwɔ la le vɔvɔ̃ be mɔnukpɔkpɔ aɖewo age le ye si le hamea me alo be anye nuxaxa na yeƒe ame veviwo ta? Ne nu si le vevie na nu vɔ̃ wɔlaa ye nye be yeadzra ye kple Yehowa dome ƒomedodoa ɖo la, ekema ‘ayɔ hamemetsitsiwo’ abia woƒe kpekpeɖeŋu.—Mixlẽ Yakobo 5:14-16.\n10. (a) Aleke dzitsitsi fũu ɖe ale si amewo abu míi ŋu ate ŋu akpɔ ŋusẽ ɖe míaƒe nuŋububu dzi? (b) Ne míebɔbɔa mía ɖokuiwo la, nu ka dzie míate ŋu aka ɖo?\n10 Tsɔe be èle ŋgɔyiyi wɔm be yeatsi le gbɔgbɔ me, gake haxɔsetɔ aɖe ɖo aɖaŋu aɖe na wò. Míate ŋu alɔ̃ axɔ eƒe aɖaŋuɖoɖoa awɔ edzi wòaɖe vi na mí loo alo agbe exɔxɔ le dada ta, alo le esi wòwɔ na mí be esia aklo bubu le mía ŋu, alo le esi míedi be míaʋli mía ɖokui ta la ta. Alo na míatsɔe be mia kple haxɔsetɔ aɖe miele dɔ wɔm ɖekae. Ðe nàɖe mɔ ame si axɔ wò susu nyuiawo kple wò dɔ sesẽ wɔwɔ ŋuti kafukafua ŋu bubu nakpɔ ŋusẽ ɖe ale si nàkpe asi ɖe dɔa ŋui la dzia? Ne èkpɔ ɖokuiwò le nɔnɔme siawo tɔgbi me la, ka ɖe edzi be “ame si bɔbɔ eɖokui ɖe anyi la ƒe asi asu bubu dzi.”—Lod. 29:23.\n11. Aleke wòle be míase le mía ɖokui me ne wokafu mí, eye nu ka tae?\n11 Ele be dzikpɔlawo kple ame siwo le “dzikpɔladɔ minyam” hã nakpɔ nyuie be woagadi kafukafu tso amewo gbɔ o. (1 Tim. 3:1; 1 Tes. 2:6) Ne wokafu nɔviŋutsu aɖe ɖe eƒe dɔ nyui wɔwɔ ta la, aleke wòle be wòawɔ nui? Anɔ eme be matɔ asi akɔ be ye tututue nye ema, alo ali ŋkuɖodzikpe na eɖokui abe ale si Fia Saul wɔe ene o. (1 Sam. 15:12) Gake ɖe wòalɔ̃ ɖe edzi enumake be Yehowa ƒe amenuvevee na yewɔ dɔ nyui ma, eye be Mawu ƒe kpekpeɖeŋu kple eƒe yayra koe ana yeagate ŋu akpɔ dzidzedze le etsɔmea? (1 Pet. 4:11) Ale si míewɔa nui le dzi me ke ne wokafu mí lae ɖea bubu si tɔgbi dim míele la fiana.—Lod. 27:21.\n“MIA FOFO LA ƑE NUDZODZROWO MIEDINA BE MIAWƆ”\n12. Nu kae na Yudatɔ aɖewo gbe Yesu ƒe nyawo sese?\n12 Nu bubu si ate ŋu axe mɔ na mí be míaƒe asi masu bubu si Mawu dea mía ŋu dzi o lae nye míaƒe dzodzrowo. Dzodzro vɔ̃wo ate ŋu ana amewo nagbe nyateƒea sese kura. (Mixlẽ Yohanes 8:43-47.) Yesu gblɔ na Yudatɔ aɖewo be womedi be yewoase yeƒe nyawo o elabena ‘wo fofo Abosam ƒe nudzodzrowoe wodina be yewoawɔ.’\n13, 14. (a) Nu kae numekulawo de dzesii le ale si susua wɔa nu ɖe amegbetɔwo ƒe gbeɖiɖiwo ŋu la ŋuti? (b) Nu kae akpe ɖe mía ŋu míatia ame si ƒe gbe míase?\n13 Míaƒe didiwo kpɔa ŋusẽ ɖe nya siwo míedina be míase dzi. (2 Pet. 3:5) Yehowa de ŋutete wɔnuku aɖe mía me be míate ŋu ado toku toɣliɖeɖe aɖewo. Tɔ vie nàɖo to nyuie, ne nàkpɔe ɖa be gbeɖiɖi vovovo kawoe nàte ŋu ase fifi laa hã. Anɔ eme be wò susu menɔ gbeɖiɖi siwo sem nèle fifia la dometɔ geɖe ŋu do ŋgɔ o. Togbɔ be ŋutete le susua ŋu be wòase gbeɖiɖi vovovo mawo katã le ɣeyiɣi ɖeka me hã la, enɔ kpekpem ɖe ŋuwò be nàtsɔ wò susu aɖo nu ɖeka ko ŋu. Gake numekulawo de dzesii be, ne amegbetɔwo ƒe gbeɖiɖiwo sem nèle la, esesẽna na susua be wòanɔ ɖeka ko ŋu. Esia fia be ne èle ame eve ƒe nuƒo sem le ɣeyiɣi ɖeka ma ke me la, wò ŋutɔe atia esi ŋu nàtrɔ susua ɖo. Tiatia si nàwɔ la nɔa te ɖe esi nèdi be yease la dzi. Yudatɔ siwo di be yewoawɔ yewo fofo Abosam ƒe lɔlɔ̃nu la, tiae be yewomaɖo to Yesu o.\n14 Míexɔa nyawo tso ‘nunya ƒe aƒe’ kple ‘bometsitsi ƒe aƒe’ me. (Lod. 9:1-5, 13-17) Nunya kple bometsitsi siaa le ɣli dom ɖo ɖe mí, le kpɔɖeŋunyagbɔgblɔ nu, eye esia bia be míawɔ tiatia. Wo dometɔ ka ƒe gbee míase? Ŋuɖoɖoa nɔ te ɖe ame si ƒe lɔlɔ̃nu míedi be míawɔ la dzi. Yesu ƒe alẽwo sea eƒe gbe eye wodzea eyome. (Yoh. 10:16, 27) Wole “nyateƒea ƒe akpa dzi.” (Yoh. 18:37) “Womedzea si ame tutɔwo ƒe gbe o.” (Yoh. 10:5) Ðokuibɔbɔla siawo ƒe asi sua bubu dzi.—Lod. 3:13, 16; 8:1, 18.\n“NU SIAWO NYE BUBU NA MI”\n15. Gɔmesese ka nue Paulo ƒe xaxa nye “nye bubu” na ame bubuwo le?\n15 Míaƒe dzidodo le Yehowa ƒe lɔlɔ̃nu wɔwɔ me akpe ɖe ame bubuwo ŋu be woawo hã ƒe asi nàsu bubu dzi. Paulo ŋlɔ na hame si nɔ Efeso la be: “Mele biabiam tso mia si be, miagana ta le xaxa siawo, siwo me tom mele le mia ta la me o, elabena nu siawo nye bubu na mi.” (Ef. 3:13) Gɔmesese ka nue Paulo ƒe xaxa nye “nye bubu” na Efesotɔwo le? Esi Paulo ɖoe kplikpaa yi edzi subɔ Efesotɔwo togbɔ be enɔ xaxawo me tom hã la, ena wokpɔe be mɔnukpɔkpɔ gã si su yewo si be yewonye Kristotɔwo la nye esi ŋu asixɔxɔ gãtɔ kekeake le. Ne ɖe Paulo na ta le xaxawo me la, ɖe esia mana Efesotɔawo nasusui be asixɔxɔ aɖeke mele yewo kple Yehowa dome ƒomedodoa, yewoƒe subɔsubɔdɔa kple yewoƒe mɔkpɔkpɔa ŋu oa? Paulo ƒe dzidodo do Kristotɔnyenye ɖe dzi eye wòɖee fia be ehiã be ame natsɔ nu sia nu asa vɔe ɖe Kristo ƒe nusrɔ̃lanyenye ta.\n16. Xaxa kawo mee Paulo to le Listra?\n16 De ŋugble tso ŋusẽ si Paulo ƒe veviedodo kple dzidodo kpɔ ɖe nɔviawo dzi la ŋu kpɔ. Dɔwɔwɔwo 14:19, 20 gblɔ be: “Yudatɔwo tso Antioxia kple Ikonio va, eye woƒoe ɖe amehaawo nu, eye woƒu kpe Paulo, eye wohee do goe le [Listra] dua me, esi wosusu be eku ta. Ke hã, esi nusrɔ̃lawo va ƒo xlãe la, etso heva dua me. Eye esi ŋu ke la, woa kple Barnaba wodzo yi Derbe.” Bu eŋu kpɔ be ame si wosusu be eku lae nye ema dze kilometa 100 ƒe mɔzɔzɔ gɔme le ŋkeke si kplɔe ɖo dzi, evɔ wònye afɔe wòle be wòato!\n17, 18. (a) Gɔmesese ka nue Timoteo dze fukpekpe siwo me Paulo to le Listra la yome pɛpɛpɛ le? (b) Ŋusẽ kae Paulo ƒe dzidodoa kpɔ ɖe Timoteo dzi?\n17 Ðe Timoteo hã nɔ ‘nusrɔ̃la’ siwo na kpekpeɖeŋu Paulo la domea? Nuŋlɔɖi si le Dɔwɔwɔwo ƒe agbalẽa me megblɔe tẽe o, gake anɔ eme nenema. Bu nya si Paulo ŋlɔ ɖe eƒe agbalẽ evelia me na Timoteo ŋu kpɔ: “Wò la, èdze nye nufiafia, nye agbenɔnɔ, . . . nu siwo ƒomevi dzɔ ɖe dzinye le Antioxia [wonya Paulo do go le dua me], le Ikonio [woɖo nugbe vɔ̃ɖi aɖe be yewoaƒu kpee], le Listra [woƒu kpee], yometiti siwo ƒomevi me meto, la yome pɛpɛpɛ; ke hã, Aƒetɔ la ɖem tso wo katã me.”—2 Tim. 3:10, 11; Dɔw. 13:50; 14:5, 19.\n18 Timoteo ‘dze’ nudzɔdzɔ mawo “yome pɛpɛpɛ,” si fia be enya Paulo ƒe dzidodo ƒe ŋutinya nyuie. Esia kpɔ ŋusẽ gã aɖe ɖe Timoteo dzi. Esi Paulo ɖi tsa yi Listra la, Timoteo zu Kristotɔ kpɔɖeŋu nyui ɖola si ŋu “nɔvi siwo le Listra kple Ikonio la ƒo nu nyui” le. (Dɔw. 16:1, 2) Le ɣeyiɣi aɖewo megbe la, Timoteo dze axɔ agbanɔamedzi gãwo.—Flp. 2:19, 20; 1 Tim. 1:3.\n19. Ŋusẽ kae míaƒe dzidodo ate ŋu akpɔ ɖe nɔvi bubuwo dzi?\n19 Míaƒe dzidodo le Mawu ƒe lɔlɔ̃nu wɔwɔ me ate ŋu akpɔ ŋusẽ ma tɔgbi ke ɖe mía nɔviwo dzi—vevietɔ ɖe sɔhɛ siwo dometɔ geɖe atsi ava zu Mawu subɔla siwo ŋu asixɔxɔ gã aɖe le la dzi. Menye ɖeko sɔhɛwo srɔ̃a nɔnɔme nyuiwo kple nuƒoƒo ƒe ŋutete tso mía gbɔ ne míeyi gbeadzi kpli wo o, ke eɖea vi geɖe na wo ne wolé ŋku ɖe ale si míedoa dzi le nɔnɔme sesẽwo me la hã ŋu. Paulo ‘yi edzi do dzi le nu sia nu me’ ale be ame siwo katã yi edzi wɔ nuteƒe la ‘nakpɔ ɖeɖe hekpe ɖe ŋutikɔkɔe mavɔ ŋuti.’—2 Tim. 2:10.\nSɔhɛwo srɔ̃a nu tso Kristotɔ tsitsiwo ƒe dzidodo me\n20. Nu ka tae wòle be míayi edzi adi bubu si tso Mawu gbɔ la?\n20 Eya ta ɖe mele be míayi edzi anɔ “kafukafu si tso Mawu ɖeka kolia gbɔ” la dim oa? (Yoh. 5:44; 7:18) Ele be míawɔ esia godoo! (Mixlẽ Romatɔwo 2:6, 7.) Yehowa naa ‘agbe mavɔ ame siwo le bubu dim.’ Gawu la, “dzidodo le dɔ nyui wɔwɔ me” ʋãa ame bubuwo be woanɔ te sesĩe hena woƒe agbe mavɔ kpɔkpɔ. Eya ta mègaɖe mɔ naneke nana bubu si tso Mawu gbɔ la nato ŋuwò ayi o.


Nya Ɣaɣla Kɔkɔe—Nubablawo Na Míenya Dzidzimevi Si Ŋugbe Wodo (1 Mose 3:15) | Te Ðe Yehowa Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\n‘Mawu Ƒe Nunya Ƒe Nya Ɣaɣla Kɔkɔe’\n1, 2. “Nya ɣaɣla kɔkɔe” kae wòle be wòaka mí, eye nukatae?\nNYA ƔAƔLAWO! Esi amewo doa vivi ɖe wo ŋu, wo sese dzɔa dzi na ame, eye wowɔa nuku na ame ta la, zi geɖe esesẽna na amegbetɔwo be woana nya ɣaɣlawo nanɔ ɣaɣla. Gake Biblia gblɔ be: “Mawu ƒe bubue wònye be, wòaɣla nya.” (Lododowo 25:2) Ẽ, esɔ be Yehowa, Dziɖulagã kple Wɔla Gã la, tsɔa nanewo ɣlana ɖe amegbetɔƒomea vaseɖe esime eƒe ɣeyiɣia de be wòaɖe wo ɖe go.\n2 Gake nya ɣaɣla dodzidzɔname wɔnuku aɖe li si Yehowa ʋu goe le eƒe Nya la me. Woyɔe be “[Mawu ƒe] lɔlɔ̃nu ƒe nya ɣaɣla [kɔkɔe] la.” (Efesotɔwo 1:9) Nusɔsrɔ̃ tso nya sia ŋu ana nànya nusi wònye eye wòate ŋu ahe viɖe geɖe vɛ na wò. Nya ɣaɣla sia nyanya ate ŋu ana nàkpɔ xɔxɔ eye wòagate ŋu ana nàkpɔ Yehowa ƒe nunya si seɖoƒe meli na o la ƒe akpa sue aɖe hã.\nWoɖee Ðe Go Vivivi\n3, 4. Aleke nyagblɔɖi si le Mose I, 3:15 naa mɔkpɔkpɔ amee, eye “nya ɣaɣla kɔkɔe” kae le eme?\n3 Esi Adam kple Xawa wɔ nuvɔ̃ la, adze abe ɖe Yehowa ƒe tameɖoɖo be anyigba la nanye paradiso si me amegbetɔƒome deblibo nanɔ la me gblẽ ene. Gake Mawu kpɔ kuxia gbɔ enumake. Egblɔ be: “Made adikã mia kple nyɔnu la dome, wò dzidzime kple nyɔnu la ƒe dzidzime dome, eya la agbã ta na wò, eye wò la, àɖu afɔkpodzi nɛ.”—Mose I, 3:15.\n4 Nya siawo nye nya ɣaɣla siwo tɔtɔa ame. Amekae nye nyɔnu sia? Amekae nye da la? Amekae nye ‘dzidzimevi’ si agbã ta na da la? Ne Adam kple Xawa bu eŋu hã, womekpɔ ŋuɖoɖoawo o. Gake Mawu ƒe nya sia na mɔkpɔkpɔ srɔ̃tɔ mawɔnuteƒe mawo ƒe dzidzimevi ɖesiaɖe si awɔ nuteƒe. Dzɔdzɔenyenye aɖu dzi godoo. Yehowa ƒe tameɖoɖo ava eme. Gake aleke wòava emee? Aa, enye nya ɣaɣla vavã! Biblia yɔe be “Mawu ƒe nunya, si le ɣaɣla la, le nya ɣaɣla [kɔkɔe] me.”—Korintotɔwo I, 2:7.\n5. Wɔ nusita Yehowa ɖe eƒe nya ɣaɣla ɖe go vivivi la ƒe kpɔɖeŋu.\n5 Yehowa, “amesi ɖea nya ɣaɣlawo ɖe go,” ava ɖe alesi nya ɣaɣla sia ƒe akpa vovovoawo ava emee la ɖe go mlɔeba. (Daniel 2:28) Gake aɖee afia vivivi, ne ɣeyiɣiawo va le yiyim. Le kpɔɖeŋu me, míate ŋu atsɔ susu ayi alesi vifofo lɔ̃ame aɖo nya ŋu na viaŋutsu sue si biae be, “Papa, aleke mewɔ va dzɔ?” la dzi. Nya ʋɛ siwo gɔme ɖevi sue ma ate ŋu ase la koe vifofo nyanu agblɔ nɛ. Ne ɖevia le tsitsim la, fofoa anɔ nya bubuwo gblɔm kpee nɛ. Nenema ke Yehowa nya ɣeyiɣi si sɔ na eƒe amewo be wòaʋu go eƒe lɔlɔ̃nu kple tameɖoɖo na wo.—Lododowo 4:18; Daniel 12:4.\n6. (a) Taɖodzinu kae le nubabla, alo ɖoɖo si woŋlɔ ɖi ŋu? (b) Nukatae wònye nusi ɖe dzesi be Yehowa nawɔ nubabla kple amegbetɔwo?\n6 Aleke Yehowa ɖe nya mawo ɖe goe? Ewɔ nubabla, alo ɖoɖo, vovovowo tsɔ ɖe nya geɖe ɖe goe. Anɔ eme be nèwɔ ɖoɖo aɖe kple ame aɖe kpɔ si mieŋlɔ ɖi—ɖewohĩ be nàƒle aƒe alo be nàdo ga le ame aɖe gbɔ loo alo be wò nàdo ga na amea. Ðoɖo ma si mieŋlɔ ɖi va zu kpeɖodzi le se nu be miawɔ ɖe nusiwo dzi mielɔ̃ ɖo le eme la dzi. Gake nukatae wòhiã be Yehowa nawɔ nubabla, alo ɖoɖo si woŋlɔ ɖi kple amegbetɔwo? Godoo la, eƒe nya si wògblɔ la nye kpeɖodzi deblibo le eƒe ŋugbedodowo ŋu xoxo. Ema le eme baa, gake le ɣeyiɣi aɖewo dzi la, Mawu wɔ ɖoɖo si sɔ le se nu dɔmenyotɔe tsɔ da megbe na eƒe nyawoe. Ðoɖo matrɔmatrɔ siawo na kpeɖodzi siwo sẽ ŋu wu la mí amegbetɔ madeblibowo be míaka ɖe Yehowa ƒe ŋugbedodowo dzi.—Hebritɔwo 6:16-18.\nEƒe Nubabla Kple Abraham\n7, 8. (a) Nu kae Yehowa bla kple Abraham, eye aleke wòna nya ɣaɣla kɔkɔe la me gakɔ ɖe edzii? (b) Esi ɣeyiɣiawo va nɔ yiyim la, aleke Yehowa na ƒome si me Dzidzimevi si ŋugbe wòdo adzɔ tso la me kɔe?\n7 Ƒe akpe eve kple edzivɔ tso esime wonya amegbetɔ tso Paradiso me megbe la, Yehowa gblɔ na esubɔla wɔnuteƒe Abraham be: “Mana wò dzidzimevi nadzi asɔ gbɔ fũ abe dziƒoɣletiviwo ene . . . eye anyigba dzi dukɔwo katã ayra wo ɖokui to wò dzidzimevi dzi, elabena èɖo to nye gbe.” (Mose I, 22:17, 18, NW) Nya siawo de ŋgɔ wu ŋugbedodo dzaa ko; Yehowa gblɔe abe alesi wowɔa nubabla le se nu ene eye wòtsɔ eƒe atamkaka si metrɔna o la da megbe nɛ. (Mose I, 17:1, 2; Hebritɔwo 6:13-15) Aleke gbegbe wòwɔ nuku enye si be Aƒetɔ Dziɖulagã la nawɔ ɖoɖo si woŋlɔ ɖi ŋutɔŋutɔ be yeayra ameƒomea!\n‘Mana viwòwo nasɔ gbɔ fũ abe dziƒoɣletiviwo ene’\n8 Abraham ƒe nubabla la ɖee fia be Ŋugbedodovi si ava la anye amegbetɔ, elabena anye Abraham ƒe dzidzimevi. Gake amekae wòanye? Le ɣeyiɣi aɖe megbe la, Yehowa ɖee fia be le Abraham ƒe viŋutsuawo dome la, Isak ye anye Dzidzimevia ƒe tɔgbui. Le Isak viŋutsu eveawo dome la, Yakob ye wotia. (Mose I, 21:12; 28:13, 14) Emegbe Yakob gblɔ nyagblɔɖinya siawo na viaŋutsu 12-awo dometɔ ɖeka, be: “Atamkayi magbe Yuda si nɔnɔ o, eye womaɖe fiatikplɔ ɖa le ekɔme o, vaseɖe esime [Silo,] amesi tɔ wònye nava; amesi dukɔwo ana tae.” (Mose I, 49:10) Azɔ wova nya be Dzidzimevia anye fia, amesi adzɔ tso Yuda-toa me!\nNubabla Kple Israel\n9, 10. (a) Nu kae Yehowa bla kple Israel-dukɔa, eye takpɔkpɔ kae nubabla la nye? (b) Aleke Sea ɖe alesi ameƒomea hiã tafee la fiae?\n9 Le ƒe 1513 D.M.Ŋ. me la, Yehowa wɔ ɖoɖo aɖe si ʋu mɔ na nya geɖe ɖeɖe ɖe go ku ɖe nya ɣaɣla kɔkɔea ŋu. Ebla nu kple Abraham ƒe dzidzimevi siwo nye Israel-dukɔa. Togbɔ be Mose ƒe Sea megale dɔ wɔm egbea o hã la, se ƒe nubabla la wɔ akpa vevi aɖe le Yehowa ƒe tameɖoɖo ku ɖe Ŋugbedodovia ƒe vava ŋu me. Le mɔ ka nu? Bu mɔ etɔ̃ aɖewo ŋu kpɔ. Gbã, Sea nɔ abe gli si tɔ kpɔ ɖe wo ŋu ene. (Efesotɔwo 2:14) Eme ɖoɖo dzɔdzɔeawo nɔ abe mɔxenu si ma Yudatɔwo kple Trɔ̃subɔdukɔ me tɔwo dome ene. Eyata Sea kpɔ dzidzime si me Ŋugbedodovia adzɔ tso la ta. Enyo ŋutɔ be takpɔkpɔ sia na dukɔa kpɔtɔ nɔ anyi esime Mawu ƒe ɣeyiɣi ɖoɖia de be woadzi Mesia la ɖe Yuda-toa me.\n10 Evelia, Sea ɖee fia kɔte be ameƒomea hiã tafe. Esi wònye Se deblibo ta la, eɖe alesi amegbetɔ nuvɔ̃mewo mete ŋu wɔ ɖe edzi bliboe o la fia. Eyata ena wòdze ƒã be “vodadawo ŋuti wotsɔe [na ɖo], vaseɖe ɣeyiɣi, si dzi [dzidzimevi] si ŋugbe wodo ɖi la ava.” (Galatiatɔwo 3:19) To lãwo ƒe vɔsawo dzi la, Sea lé avu ɖe nuvɔ̃wo ta vaseɖe ɣeyiɣi aɖe. Gake abe alesi Paulo ŋlɔe ene la, esi wònye be “nyitsuwo kple gbɔ̃tsuwo ƒe ʋu mate ŋu aɖe nuvɔ̃wo ɖa akpɔ o” ta la, ɖeko vɔsa mawo nye vɔvɔli na Kristo ƒe tafevɔsa la ŋutɔ. (Hebritɔwo 10:1-4) Eyata le Yudatɔ wɔnuteƒewo gome la, nubabla ma va zu “nufiala, si kplɔa [ame] yia Kristo gbɔe.”—Galatiatɔwo 3:24.\n11. Mɔkpɔkpɔ gã wɔnuku kae Se ƒe nubabla la tsɔ ɖo Israel-viwo ŋkume, gake nukatae mɔnukpɔkpɔa to dukɔa ŋu?\n11 Etɔ̃lia, nubabla ma na mɔkpɔkpɔ gã wɔnuku aɖe Israel-dukɔa. Yehowa gblɔ na wo be ne wowɔ nuteƒe le nubabla la me léle ɖe asi me la, woava zu “nunɔlawo ƒe fiaɖuƒe kple dukɔ kɔkɔe.” (Mose II, 19:5, 6) Mlɔeba la, dzɔdzɔme Israel-viwo te ŋu va zu nunɔlawo ƒe fiaɖuƒe si anɔ dziƒo la me tɔ gbãtɔwo ya. Gake abe dukɔ ene la, Israel-viwo dze aglã ɖe Se ƒe nubabla la ŋu, wogbe Dzidzimevi si nye Mesia la, eye mɔnukpɔkpɔ ma to wo ŋu. Ekema amekawo mee woakpɔ nunɔlawo ƒe fiaɖuƒea me tɔwo ƒe xexlẽmea tsoe hafi wòade? Eye ƒomedodo kae anɔ dukɔ yayra ma kple Ŋugbedodovia dome? Woava ɖe nya ɣaɣla kɔkɔe la ƒe akpa siawo ɖe go le Mawu ŋutɔ ƒe ɣeyiɣi ɖoɖi dzi.\nDawid ƒe Fiaɖuƒe Nubabla La\n12. Nu kae Yehowa bla kple Dawid, eye aleke wòna kekeli klẽ ɖe Mawu ƒe nya ɣaɣla kɔkɔea dzii?\n12 Le ƒe alafa 11 lia D.M.Ŋ. me la, Yehowa gana kekeli klẽ ɖe nya ɣaɣla kɔkɔea dzi esime wògawɔ nubabla bubu. Edo ŋugbe na nuteƒewɔla Fia Dawid bena: “Maɖo viwò . . . ɖe yowòme, eye mana eƒe fiaɖuƒe nali ke. . . . Maɖo eƒe fiaɖuƒe ƒe fiazikpui tè dzi ɖaa.” (Samuel II, 7:12, 13; Psalmo 89:4) Fifia wova tɔ asi Dawid ƒe aƒea dzi tẽ be eya mee Dzidzimevi si ƒe ŋugbe wodo la adzɔ tso. Gake ɖe amegbetɔ gbɔlo ate ŋu aɖu dzi ‘ɖaa tegbeea’? (Psalmo 89:21, 30, 35-37) Eye ɖe fia si nye amegbetɔ ate ŋu aɖe ameƒomea tso nuvɔ̃ kple ku mea?\n13, 14. (a) Abe alesi wòdze le Psalmo 110 ene la, ŋugbe kae Yehowa do na Fia si wòsi ami na la? (b) Nya bubu kawoe wogato Yehowa ƒe nyagblɔɖilawo dzi ɖe ɖe go le Dzidzimevia ŋu?\n13 Gbɔgbɔ ʋã Dawid wòŋlɔ be: “Yehowa gblɔ na nye Aƒetɔ be: Bɔbɔ nɔ nye nuɖusi me, vaseɖe esime matsɔ wò futɔwo awɔ wò afɔɖodzinui! Yehowa ka atam, eye mavee akpɔ o be: Wòe nye nunɔla tegbee le Melxizedek ƒe kɔa nu.” (Psalmo 110:1, 4) Dzidzimevi si ŋugbe wodo, si nye Mesia la, ŋue Dawid ƒe nyawo ku ɖo tẽ. (Dɔwɔwɔwo 2:35, 36) Menye Yerusalem ye Fia sia aɖu dzi atsoe o, ke boŋ tso dziƒo, le Yehowa ƒe “nuɖusi me.” Ema fia be menye Israel-nyigba dzi koe wòakpɔ dziɖuŋusẽ ɖo o ke boŋ ɖe xexe bliboa katã dzi. (Psalmo 2:6-8) Wogaɖe nya bubu aɖe ɖe go le afisia. De dzesii be Yehowa ka atam kɔkɔe be Mesia la anye “nunɔla . . . tegbee le Melxizedek ƒe kɔa nu.” Abe Melxizedek si nye fia kple nunɔla le Abraham ƒe ŋkekea me ene la, Dzidzimevi si gbɔna anye amesi Mawu ŋutɔ tia tẽ be wòanye Fia kple Nunɔla!—Mose I, 14:17-20.\n14 Esi ƒeawo va nɔ yiyim la, Yehowa to eƒe nyagblɔɖilawo dzi ɖe nya geɖe ɖe go tso eƒe nya ɣaɣla kɔkɔea ŋu. Le kpɔɖeŋu me, Yesaya ɖee fia be Dzidzimevia aku vɔsaku. (Yesaya 53:3-12) Mixa gblɔ afisi woadzi Mesia la le ɖi. (Mixa 5:1) Daniel gblɔ ɣeyiɣi si tututu Dzidzimevia ado kple ɣeyiɣi si wòaku gɔ̃ hã ɖi.—Daniel 9:24-27.\nWoʋu Go Nya Ɣaɣla Kɔkɔe La!\n15, 16. (a) Aleke wòva emee be ‘nyɔnu aɖe dzi’ Yehowa ƒe Vi la? (b) Gome kae su Yesu si tso edzila siwo nye amegbetɔwo gbɔ, eye ɣekaɣie eya si nye Dzidzimevi si ŋugbe wodo la va do?\n15 Alesi tututu nyagblɔɖi siawo ava emee la menɔ nyanya o vaseɖe esime Dzidzimevia va do ŋutɔŋutɔ. Galatiatɔwo 4:4 gblɔ be: “Esi azãgbe la ɖo vɔ la, Mawu dɔ ye ŋutɔ Via ɖo ɖa, eye nyɔnu aɖe dzii.” Le ƒe 2 D.M.Ŋ. me la, mawudɔla aɖe gblɔ na Yuda ɖetugbi nɔaƒe Maria be: “Kpɔ ɖa, èle fu fɔ ge, eye nadzi ŋutsuvi, eye nàyɔ eƒe ŋkɔ be Yesu. Eya la anye gã, eye woayɔe be dziƒoʋĩtɔ la ƒe Vi, eye Aƒetɔ Mawu la atsɔ fofoa Dawid ƒe fiazikpui la anae; . . . Gbɔgbɔ kɔkɔe ava dziwò, eye dziƒoʋĩtɔ ƒe ŋusẽ ado vɔvɔli ɖe dziwò, eyaŋuti nusi dzi ge nala la, woayɔe be kɔkɔe, Mawu viŋutsuvi.”—Luka 1:31, 32, 35.\n16 Emegbe Yehowa trɔ Via ƒe agbe tso dziƒo va de Maria ƒe vidzidɔ me, eye wòva eme be nyɔnu aɖe dzii. Maria nye nyɔnu si mede blibo o. Ke hã Yesu menyi blibomademade ƒe dome tso egbɔ o, elabena ‘Mawu ƒe Vie’ wònye. Le ɣeyiɣi ma ke me la, Yesu dzila siwo nye amegbetɔwo, amesiwo nye Dawid ƒe dzidzimeviwo, na gome su Esi le dzɔdzɔme nu kpakple le se nu be wòanye Dawid ƒe fiazikpuia domenyila. (Dɔwɔwɔwo 13:22, 23) Le Yesu ƒe nyɔnyrɔxɔxɔ le ƒe 29 M.Ŋ. me la, Yehowa tsɔ gbɔgbɔ kɔkɔe si ami nɛ hegblɔ be: “Amesia enye vinye, si gbɔ nyemelɔ̃a nu lena o.” (Mateo 3:16, 17) Dzidzimevia va do mlɔeba! (Galatiatɔwo 3:16) Fifia ɣeyiɣia de be woaɖe nya geɖe ɖe go ku ɖe nya ɣaɣla kɔkɔea ŋu.—Timoteo II, 1:10.\n17. Aleke kekelia klẽ ɖe gɔmesese si le Mose I, 3:15 ŋu la dzii?\n17 Le Yesu ƒe subɔsubɔdɔa wɔwɔ me la, eɖe amesi da si woyɔ le Mose I, 3:15 nye la fia be eyae nye Satana, eye da la ƒe dzidzimevie nye amesiwo le Satana yome. (Mateo 23:33; Yohanes 8:44) Emegbe wova ʋu go alesi woagba ta na amesiawo tegbee. (Nyaɖeɖefia 20:1-3, 10, 15) Eye woɖe amesi nyɔnua nye la fia be eyae nye “dziƒo Yerusalem,” si nye Yehowa ƒe gbɔgbɔ me nuwɔwɔwo ƒe habɔbɔ si le abe srɔ̃a ene le dziƒo. *—Galatiatɔwo 4:26; Nyaɖeɖefia 12:1-6.\nNubabla Yeye La\n18. Nukae nye “nubabla yeye” la ƒe taɖodzinu?\n18 Ðewohĩ nya si wɔ dɔ ɖe ame dzi wu ɖesiaɖe si woʋu goe lae nye esi Yesu gblɔ le zã si do ŋgɔ na eƒe ku me esime wòƒo nu tso “nubabla yeye” ŋu na eƒe nusrɔ̃la wɔnuteƒewo. (Luka 22:20) Abe Mose ƒe Se ƒe nubabla si do ŋgɔ nɛ ene la, “nunɔlawo ƒe fiaɖuƒe” adzɔ tso nubabla yeye sia me. (Mose II, 19:6; Petro I, 2:9) Gake menye ŋutilã me dukɔ ye nubabla sia adzi o ke boŋ gbɔgbɔ me tɔe, “Mawu ƒe Israel,” si me tɔwo anye Kristo yomedzela wɔnuteƒe siwo wotsɔ gbɔgbɔ kɔkɔe si ami na. (Galatiatɔwo 6:16) Nubabla yeye sia me nɔlawo akpe ɖe Yesu ŋu le yayrawo hehe vɛ na amegbetɔƒomea me!\n19. (a) Nukatae nubabla yeyea kpɔ dzidzedze le “nunɔlawo ƒe fiaɖuƒe” ɖoɖo anyi me? (b) Nukata woyɔa Kristotɔ amesiaminawo be “nuwɔwɔ yeye,” eye ame nenie asubɔ kple Kristo le dziƒo?\n19 Gake nukatae nubabla yeye la kpɔ dzidzedze le “nunɔlawo ƒe fiaɖuƒe” ɖoɖo anyi me be woayra ameƒomea? Ekpɔ dzidzedze elabena le esi wòabu fɔ Kristo ƒe nusrɔ̃lawo be wonye nuvɔ̃wɔlawo teƒe la, eʋu mɔ na woƒe nuvɔ̃wo tsɔtsɔke to Kristo ƒe vɔsa dzi boŋ. (Yeremya 31:31-34) Zi alesi tenɔnɔ dzadzɛ su wo si le Yehowa ŋkume ko la, exɔa wo wozua eƒe dziƒo ƒomea me tɔwo eye wòtsɔa gbɔgbɔ kɔkɔe sia ami na wo. (Romatɔwo 8:15-17; Korintotɔwo II, 1:21) Eyata mɔnukpɔkpɔ su wo si be ‘wogbugbɔ gadzi wo yeyee hena mɔkpɔkpɔ gbagbe si wodzra ɖo ɖi na wo le dziƒo.’ (Petro I, 1:3, 4) Esi ɖoƒe kɔkɔ sia si su wo si la nye nu yeye kura na amegbetɔwo ta la, woyɔa Kristotɔ amesiamina siawo siwo wotsɔ gbɔgbɔ dzii la be wonye “nuwɔwɔ yeye.” (Korintotɔwo II, 5:17) Biblia ɖee fia be ame 144,000 ye akpɔ gome le eme mlɔeba aɖu ameƒomea me tɔ siwo kpɔ ɖeɖe la dzi tso dziƒo.—Nyaɖeɖefia 5:9, 10; 14:1-4.\n20. (a) Nya kae woʋu goe ku ɖe nya ɣaɣla kɔkɔea ŋu le ƒe 36 M.Ŋ. me? (b) Amekawoe ase vivi le yayra si ƒe ŋugbe wodo na Abraham me?\n20 Amesiamina siawo, kpakple Yesu, va zu ‘Abraham ƒe dzidzimevi’ la. * (Galatiatɔwo 3:29) Ame gbãtɔ siwo wotia la nye ŋutilã me Yudatɔwo. Gake le ƒe 36 M.Ŋ. me la, wogaʋu go nya ɣaɣla kɔkɔea ƒe akpa bubu: Trɔ̃subɔdukɔwo me tɔwo, alo amesiwo menye Yudatɔwo o, hã akpɔ gome le dziƒo mɔkpɔkpɔa me. (Romatɔwo 9:6-8; 11:25, 26; Efesotɔwo 3:5, 6) Kristotɔ amesiaminawo koe ase vivi le yayra siwo ƒe ŋugbe wodo na Abraham mea? Ao, elabena Yesu ƒe vɔsa ɖea vi na xexe blibo la. (Yohanes I, 2:2) Le ɣeyiɣi aɖe megbe la, Yehowa ʋu goe be “ameha gã” siwo xexlẽme meli na o la atsi agbe le Satana ƒe nuɖoanyia ƒe nuwuwu. (Nyaɖeɖefia 7:9, 14) Woafɔ ame gbogbo aɖewo hã ɖe tsitre eye mɔkpɔkpɔ asu wo si be woanɔ agbe tegbee le Paradiso me!—Luka 23:43; Yohanes 5:28, 29; Nyaɖeɖefia 20:11-15; 21:3, 4.\nMawu ƒe Nunya Kple Nya Ɣaɣla Kɔkɔe La\n21, 22. Mɔ kawo nue Yehowa ƒe nya ɣaɣla kɔkɔea ɖe eƒe nunya fia le?\n21 Nya ɣaɣla kɔkɔe la nye “Mawu ƒe nunya bubu ƒomevi geɖe la” ɖeɖe fia si wɔ nuku ŋutɔ. (Efesotɔwo 3:8-10) Nunya ka gbegbe enye si Yehowa ɖe fia le nya sia ɣaɣla me, kple le eɖeɖe ɖe go vivivii me! Le nunya me, ebu amegbetɔwo ƒe gbɔdzɔgbɔdzɔwo ŋu, eye wòɖe mɔ na wo be woaɖe alesi woƒe dzi ƒe nɔnɔme le ŋutɔŋutɔ afia.—Psalmo 103:14.\n22 Yehowa gaɖe eƒe nunya si nu bubu aɖeke mede o fia le Yesu tiatia be wòanye Fia me. Yehowa ƒe Vi lae nye amesi dzi woate ŋu aka ɖo wu nuwɔwɔ bubu ɖesiaɖe le xexeame godoo. Yesu to fukpekpe ƒomevi vovovowo me esime wònye amegbetɔ ŋutilã kple ʋu. Ese amegbetɔwo ƒe kuxiwo gɔme bliboe. (Hebritɔwo 5:7-9) Ke Yesu ƒe hati dziɖulawo hã ɖe? Le ƒe alafa geɖe siwo va yi me la, wosi ami na ŋutsuwo kple nyɔnuwo siaa—wotia wo tso ameƒomeviwo katã, gbegbɔgblɔwo, kple nɔnɔme vovovowo me. Kuxi aɖeke meli si me amesiawo dometɔ ɖekaɖekawo meto kpɔ eye wònɔ te ɖe enu o. (Efesotɔwo 4:22-24) Fia nunɔla nublanuikpɔla siawo ƒe dziɖuɖu te nɔnɔ anye dzidzɔ ale gbegbe!\n23. Mɔnukpɔkpɔ gã kae su Kristotɔwo si ku ɖe Yehowa ƒe nya ɣaɣla kɔkɔea ŋu?\n23 Apostolo Paulo ŋlɔ be: “Nya ɣaɣla, si woɣla ɖi tso ŋɔli mavɔwo kple dzidzimewo me ke . . . la eɖee fia eƒe ame kɔkɔewo.” (Kolosetɔwo 1:26) Ẽ, Yehowa ƒe ame kɔkɔe siwo wòsi ami na la va se nu geɖe gɔme tso nya ɣaɣla kɔkɔe la ŋu, eye woawo hã na sidzedze sia su ame miliɔn geɖe si. Mɔnukpɔkpɔ gã kae nye si su mí katã si! Yehowa na “míenya eƒe lɔlɔ̃nu ƒe nya ɣaɣla [kɔkɔe] la.” (Efesotɔwo 1:9) Mina míagblɔ nya ɣaɣla wɔnuku sia na amewo eye míakpe ɖe woawo hã ŋu be woadzro Yehowa Mawu ƒe nunya si seɖoƒe meli na o me alesi woate ŋui!\n^ mm. 17 Yesu mee woɖe “mawusosroɖa ƒe nya ɣaɣla la” ɖe go le. (Timoteo I, 3:16) Be ame aɖe nate ŋu alé nuteƒewɔwɔ me ɖe asi na Yehowa bliboe la nye nya si nɔ ɣaɣla ɣeyiɣi didi aɖe. Yesu ɖe ŋuɖoɖoa ɖe go. Elé nuteƒewɔwɔ me ɖe asi le dodokpɔ ɖesiaɖe si Satana he va edzii me.—Mateo 4:1-11; 27:26-50.\n^ mm. 20 Yesu hã wɔ ‘fiaɖuƒe ƒe nubabla’ kple ƒuƒoƒo ma ke. (Luka 22:29, 30) Le nyateƒe me, Yesu bla nu kple ‘alẽha sue’ sia me tɔwo be woaɖu dzi kpli ye le dziƒo ahanye Abraham ƒe dzidzimevia ƒe akpa evelia.—Luka 12:32.\nYohanes 16:7-12 Aleke Yesu srɔ̃ Fofoa ƒe nɔnɔme le nyateƒea ɖeɖe ɖe go vivivii me?\nKorintotɔwo I, 2:6-16 Nukatae ame geɖe mete ŋu sea Yehowa ƒe nya ɣaɣla kɔkɔewo me o, eye aleke míawɔ ase nya ɣaɣla siawo me?\nEfesotɔwo 3:10 Mɔnukpɔkpɔ xɔasi kae su Kristotɔwo si egbea ku ɖe Mawu ƒe nya ɣaɣla kɔkɔea ŋu?\nHebritɔwo 11:8-10 Aleke nya ɣaɣla kɔkɔe la lé blema nuteƒewɔlawo ƒe xɔse ɖe te togbɔ be womese eƒe akpa vovovoawo me tsitotsito gɔ̃ hã o?\nNu kawoe míate ŋu asrɔ̃ tso Mawu ƒe ŋugbedodowo, atamkakawo, kple nubablawo me?


Ʋɔnudrɔ̃lawo 1 | Biblia Le Internet Dzi | Xexe Yeye Gɔmeɖeɖe\nYuda kple Simeon ƒe aʋadziɖuɖu (1-20)\nYebusitɔwo gakpɔtɔ nɔ Yerusalem (21)\nYosef xɔ Betel (22-26)\nWomenya Kanaantɔwo ɖa keŋkeŋ o (27-36)\n1 Le Yosua ƒe ku+ megbe la, Israel-viwo bia gbe Yehowa be:+ “Mía dometɔ kae aho aɖawɔ aʋa kple Kanaantɔwo?” 2 Yehowa ɖo eŋu be: “Yuda neho yi.+ Kpɔ ɖa, metsɔ anyigba la le asi dem nɛ.”* 3 Eye Yuda gblɔ na nɔvia Simeon be: “Va kplɔm yi anyigba si wotsɔ nam la dzi+ míaɖawɔ aʋa kple Kanaantɔwo. Emegbe nye hã makplɔ wò ayi anyigba si wotsɔ na wò la dzi.” Ale Simeon yi kplii. 4 Esi Yuda ho yi la, Yehowa tsɔ Kanaantɔwo kple Perizitɔwo de asi na wo,+ eye wowu ame akpe ewo le Bezek. 5 Wokpɔ Adoni-Bezek le Bezek, wowɔ aʋa kplii le afi ma, eye woɖu Kanaantɔwo+ kple Perizitɔwo+ dzi. 6 Esi Adoni-Bezek si yina la, woti eyome ɖalée, eye wolã eƒe asidegblefetsuwo kple afɔdegblefetsuwo. 7 Eye Adoni-Bezek gblɔ be: “Fia blaadre siwo wolã asidegblefetsuwo kple afɔdegblefetsuwo na la fɔa nuɖuɖu le nye kplɔ̃ te. Ale si tututu mewɔ la, eya teƒe Mawu ɖo nam.” Emegbe wokplɔe yi Yerusalem,+ eye wòku ɖe afi ma. 8 Azɔ Yuda ŋutsuwo wɔ aʋa kple Yerusalem+ eye woxɔe; wosii kple yi eye wotɔ dzo dua. 9 Emegbe Yuda ŋutsuwo ho yi ɖawɔ aʋa kple Kanaantɔ siwo le tonuto la me kple esiwo le Negeb* kpakple esiwo le Sefela.*+ 10 Ale Yuda ho ɖe Kanaantɔ siwo nɔ Hebron la ŋu (tsã la, woyɔa Hebron be Kiriat-Arba), eye woɖu Sesai, Ahiman kple Talmai dzi.+ 11 Eye woho tso afi ma ɖe Debirtɔwo ŋu.+ (Tsã la, woyɔa Debir be Kiriat-Sefer.)+ 12 Eye Kaleb+ gblɔ be: “Ame si asi Kiriat-Sefer eye wòaxɔe la, matsɔ vinyenyɔnu Aksa nɛ wòaɖe.”+ 13 Eye Otniel,+ Kaleb ƒe tsɛ Kenaz+ ƒe vi xɔe. Ale wòtsɔ vianyɔnu Aksa nɛ wòɖe. 14 Eye esi nyɔnua kple srɔ̃a yina aƒe me la, nyɔnua ƒoe ɖe srɔ̃a nu be yeabia agble ye fofo. Eye nyɔnu la ɖi le eƒe tedzi dzi.* Eye Kaleb biae be: “Nu ka dim nèle?” 15 Eɖo eŋu nɛ be: “Meɖe kuku yram, elabena èna anyigbam le anyiehe;* tsɔ Gulot-Mayim* hã nam.” Ale Kaleb tsɔ Dzigbe Gulot kple Anyigbe Gulot nɛ. 16 Eye Mose to,+ Kenitɔ+ la, ƒe dzidzimeviwo ʋu tso devedu+ la me kpe ɖe Yudatɔwo ŋu yi Yuda gbedzi, le Arad+ ƒe anyiehe. Eye woyi afi ma ɖanɔ dukɔ la dome.+ 17 Ke Yuda kple nɔvia Simeon yi ɖadze Kanaantɔ siwo le Zefat la dzi hetsrɔ̃ dua gbidigbidi.+ Eya ta wona ŋkɔ du la be Horma.*+ 18 Emegbe Yuda xɔ Gaza+ kple eƒe anyigba, Askelon+ kple eƒe anyigba, kpakple Ekron+ kple eƒe anyigba. 19 Eye Yehowa nɔ kple Yuda, ale be wòxɔ tonuto la, gake mete ŋu nya ame siwo le gbadzaƒe* la ɖa o, elabena aʋatasiaɖam siwo ƒe afɔtiwo ŋu lãnuwo le* la le wo si.+ 20 Wotsɔ Hebron na Kaleb, abe ale si tututu Mose do ŋugbee+ ene, eye wònya Anak viŋutsu etɔ̃awo ɖa le afi ma.+ 21 Ke Benyamin viwo menya Yebusitɔ siwo nɔ Yerusalem la ɖa o, ale wɔ Yebusitɔwo le Benyamin viwo dome le Yerusalem va se ɖe egbe.+ 22 Yosef ƒe aƒe+ la ho ɖe Betel ŋu, eye Yehowa nɔ kpli wo.+ 23 Yosef ƒe aƒe la nɔ ŋku tsam le Betel (tsã la, woyɔa du la be Luz),+ 24 eye ŋkutsalaawo kpɔ ŋutsu aɖe do tso dua me. Eye wogblɔ nɛ be: “Míeɖe kuku, fia mɔ si míato age ɖe dua me la mí, ekema míave nuwò.” 25 Eya ta ŋutsua fia mɔ si woato age ɖe dua me la wo; eye woyi ɖasi du la kple yi, ke woɖe asi le ŋutsua kple eƒe ƒomea me tɔwo katã ŋu.+ 26 Ŋutsua dzo yi Hititɔwo ƒe anyigba dzi eye wòtso du hena ŋkɔe be Luz, esiae nye du la ŋkɔ va se ɖe egbe. 27 Manase mexɔ Bet-Sean kple eŋu duwo, Taanak+ kple eŋu duwo, Dortɔwo kple woƒe duwo, Yibleamtɔwo kple woƒe duwo, kpakple Megidotɔwo kple woƒe duwo o.+ Kanaantɔwo do dzi nɔ anyigba sia dzi kpiŋ. 28 Esi ŋusẽ va ɖo Israel ŋu la, wona Kanaantɔwo wɔ dzizizidɔ na wo,+ negbe ɖeko womenya wo ɖa keŋkeŋ o.+ 29 Efrayim hã menya Kanaantɔ siwo le Gezer la ɖa o. Kanaantɔwo tsi wo dome le Gezer.+ 30 Zebulon menya Kitrontɔwo kple Nahaloltɔwo+ ɖa o. Kanaantɔwo tsi wo dome, gake Zebulon na wowɔ dzizizidɔ na wo.+ 31 Aser menya ame siwo le Ako, Sidon,+ Ahlab, Akzib,+ Helba, Afik+ kple Rehob+ la ɖa o. 32 Ale wɔ Aser viwo nɔ Kanaantɔ siwo nɔ anyigbaa dzi la dome, elabena Aser menya wo ɖa o. 33 Naftali menya ame siwo le Bet-Semes kple Bet-Anat+ ɖa o, ke boŋ wonɔ Kanaantɔ siwo nɔ anyigbaa dzi la dome.+ Bet-Semestɔwo kple Bet-Anattɔwo zu dzizizidɔwɔlawo na wo. 34 Amoritɔwo na Dan viwo tsi tonuto la me, eye womeɖe mɔ na wo be woava gbadzaƒe la o.*+ 35 Eya ta Amoritɔwo ɖoe kplikpaa nɔ Heres To la dzi kple Aiyalon+ kpakple Saalbim.+ Gake esi ŋusẽ ɖo Yosef ƒe aƒe la ŋu* la, wozi wo dzi wowɔ dɔ sesẽ na wo. 36 Amoritɔwo ƒe anyigba tso Akrabim-todzimɔ+ la gbɔ kple Sela hemlo ɖo ta dzi.\n^ Alo, “metsɔ anyigba la de asi nɛ.”\n^ Agate ŋu afia, “nyɔnu la ƒo asikpe esime wònɔ tedzi la dzi.”\n^ Egɔmee nye, “Tsiʋewo.”\n^ Egɔmee nye, “Tsɔtsrɔ̃ Gbidii.”\n^ Egɔmeɖeɖe tẽe, “gatasiaɖamwo.”\n^ Alo, “bali la me o.”\n^ Egɔmeɖeɖe tẽe, “esi Yosef ƒe aƒe la ƒe asi kpe.”


2 Pierre – Togo Chrétien\nPETRO ƑE AGBALẼ EVELIA\nKpɔkplɔyiɖeme: Apostolo Petro, ame si nye Yesu Kristo ƒe nusrɔ̃la wuieveawo\nvovovowo. Eƒe taɖodzinue nye be yeana kristotɔwo nakpɔ\nnyuie le aʋatsonufialawo kple nu vɔ̃ siwo woƒe nufiafiawo he\nva amewo dzi la ŋuti. Ete gbe ɖe edzi bena tohehe gbɔna na\nvɔ̃wɔlawo kple dzimaxɔsetɔwo abe ale si Mawu nya mawudɔla\naɖewo, tsrɔ̃ amewo le Noa ŋɔli kple ale si wòtsrɔ̃ amewo le\nSodom kple Gomora eye wohe to na Balaam le eƒe nu vɔ̃ ta\nene. Ena eme kɔ nyuie bena Mawu medi be ame aɖeke natsrɔ̃\no, ke boŋ edi be ame sia ame natsri nu vɔ̃wɔwɔ.\n2. Nunya vavãtɔ, 1:3-21\n3. Aʋatsonufialawo kple woƒe nufiafiawo, 2:1-22\n4. Aƒetɔ la ƒe vava, 3:1-18\n1 Simon Petro, Yesu Kristo ƒe dɔla kple apostolo, ŋlɔ na ame siwo to míaƒe\nMawu kple Yesu Kristo ƒe dzɔdzɔenyenye me la hã xɔ xɔse si xɔ asi abe mía tɔ ene.\n2 Amenuveve kple ŋutifafa nanye mia tɔ le agbɔsɔsɔ blibo me to sidzedze\nMawu kple Yesu míaƒe Aƒetɔ la me.\n3 Mawu ƒe ŋusẽ tsɔ nu sia nu si míehῖana na agbe kple mawusosroɖa to míaƒe\nsidzedze eya amea me, ame si yɔ mí to eya ŋutɔ ƒe ŋutikɔkɔe kple nyuiwɔwɔ me. 4\nTo esiawo me wòtsɔ eƒe nunana gã kple ŋugbedodo xɔasi na mí, ale be to wo dzi\nmíakpɔ gome le eƒe mawunyenye me eye míasi le gbegblẽ si dzodzro vɔ̃wo he va\nxexeame la nu.\n5 Le susu sia ta miɖe afɔ ɖe sia ɖe be miatsɔ nyuiwɔwɔ akpe ɖe miaƒe xɔse\nŋu, sidzedze nakpe ɖe nyuiwɔwɔ ŋu, 6 ɖokuidziɖuɖu nakpe ɖe sidzedzea ŋu,\nveviedodo nakpe ɖe ɖokuidziɖuɖu ŋu, mawumegbenɔnɔ nakpe ɖe veviedodo ŋu; 7\ndɔmenyonyo na havi nakpe ɖe mawumegbenɔnɔ ŋu eye lɔlɔ̃ hã nakpe ɖe\ndɔmenyonyoa ŋu. 8 Elabena ne nɔnɔme siawo dzi ɖe edzi le mia me le agbɔsɔsɔ me\nla, woakpe ɖe mia ŋu be miaganye ŋutetemanɔŋutɔwo kple ame matsekuwo le miaƒe\nsidzedze míaƒe Aƒetɔ Yesu Kristo me o. 9 Ke ne nɔnɔme mawo mele ame aɖe me o\nla, enye ame si mekpɔa nu dea adzɔge o eye eƒe ŋkuwo gbã eye wòŋlɔ be, be woklɔ\nye ŋu tso yeƒe tsã nu vɔ̃wo me.\n10 Eya ta, nɔvinyewo, midze agbagba ɖe edzi wu tsã be miakpɔ kpeɖodzi na\nmiaƒe yɔyɔ kple tiatia. Elabena ne miewɔ esiawo la, miada ƒu akpɔ o, 11 eye miaxɔ\ndzadoname tɔxɛ le míaƒe Aƒetɔ kple ɖela, Yesu Kristo ƒe fiaɖuƒe mavɔ la me.\n12 Togbɔ be mienya nu siawo eye mieli ke le xɔse si su mia si fifia la me hã la,\nmanɔ ŋku ɖom wo dzi na mi ɣesiaɣi. 13 Mesusu be zi ale si mele ŋutilã ƒe agbadɔ\nsia me la enyo be manɔ ŋku ɖom nu dzi na mi, 14 elabena menyae be, esusɔ vie\nmaɖe agbadɔ sia ɖi, abe ale si míaƒe Aƒetɔ Yesu Kristo gblɔe nam kɔtɛ la ene. 15\nMakpɔ egbɔ be, meɖe afɔ ɖe sia ɖe si mate ŋui be, ne meva dzo la, miaɖo ŋku nu\nsiawo dzi ɣesiaɣi.\n16 Menye gli siwo wokpa kple nunya la yome míedze esi míeƒo nu na mi tso\nmíaƒe Aƒetɔ Yesu Kristo ƒe ŋusẽ kple eƒe vava ŋuti o, ke boŋ míenye eƒe gãnyenye\nƒe atsyɔ si míekpɔ kple ŋku la ƒe ɖasefowo. 17 Elabena exɔ bubu kple ŋutikɔkɔe tso\nMawu, Fofo la gbɔ esi gbe aɖe ɖi tso eƒe Gãnyenye ƒe ŋutikɔkɔe me, gblɔ bena,\n“Ame siae nye Vinye si gbɔ nyemelɔ̃a nu le o, esi ŋu mekpɔa ŋudzedze le.” 18\nMíawo ŋutɔ míese gbe sia esi wòɖi tso dziƒo, esi míeli kpli le to kɔkɔe la dzi.\n19 Ale míegakpɔ kpeɖodzi na nyagblɔɖilawo ƒe nyawo eya ta anye nudzeame\nne mieɖo to wo, elabena ele abe ale si kekeli klẽna ɖe viviti mee ene, va se ɖe esime\nŋkekea nava eye ŋukeɣletivi la naklẽ ɖe miaƒe dziwo me. 20 Gawu la, ele be miase\negɔme be nyagblɔɖi aɖeke mele mawunya me, si va eme to nyagblɔɖila la ŋutɔ ƒe\nnyameɖeɖe me o. 21 Elabena nyagblɔɖi ƒe dzɔtsoƒe metso amegbetɔ ƒe lɔlɔ̃nu me kpɔ\no, ke boŋ ame xɔa gbe tso Mawu gbɔ abe ale si Gbɔgbɔ Kɔkɔe la kplɔ eya amea ene.\nAʋatsonufialawo kple woƒe tsɔtsrɔ̃\n2 Gake aʋatsonyagblɔɖilawo nɔ ameawo dome abe ale si aʋatsonufialawo anɔ\nmiawo hã domee ene. Woahe nudadafiafiawo vɛ le adzame, woagbe nu gɔ̃ hã le\naƒetɔwo dzi Aƒetɔ si xɔ wo ƒle la gbɔ eye woahe gbegblẽ ava woawo ŋutɔ ɖokui dzii\nkaba ŋutɔ. 2 Ame geɖewo adze woƒe ŋukpenanuwɔwɔwo yome eye woahe nyateƒe ƒe\nmɔ la ade nyahehe dzodzrowo me. 3 Nufiala siawo, le woƒe ŋukeklẽ me atsɔ nya\nkpakpawo aɖe vi le mia ŋuti. Woƒe fɔbubu le ta dzi na wo tso blema ke eye woƒe\ngbegblẽ medɔ alɔ̃ o.\n4 Elabena ne Mawu mekpɔ nublanui na mawudɔlawo esi wowɔ nu vɔ̃ o, ke\nboŋ eɖo wo ɖe dzomavɔ me, hede gawo ɖe ʋe globo do viviti me, be woanɔ afi ma\nva se ɖe ʋɔnudrɔ̃gbe; 5 ne metsɔe ke blema xexemetɔwo o, ke boŋ wòna tsi ɖɔ hetsrɔ̃\nmawumavɔ̃la mawo, negbe dzɔdzɔenyenye ƒe gbeƒãɖela, Noa, kple ame adreawo koe\nwòɖe; 6 ne ebu fɔ Sodom kple Gomora duawo hena dzo fia wo wozu afi, eye wòtsɔ\nwo wɔ kpɔdzidzee na nu si adzɔ ɖe mawumavɔ̃lawo dzi; 7 ne eɖe dzɔdzɔetɔ Lot,\name si semanɔsitɔ mawo ƒe agbe ƒaƒã nɔnɔ ti kɔ na, 8 elabena esi ame dzɔdzɔe ma nɔ\nwo dome la, eƒe luʋɔ dzɔdzɔe la kpea fu gbe sia gbe ne ekpɔ eye wòse semanɔsigbe\nsi nɔm ameawo le. 9 Ne ele alea la, ekema Aƒetɔ la nya ale si wòaɖe mawuvɔ̃lawo\ntso dodokpɔwo mee eye wònya ale si wòalé mawumavɔ̃lawoe, anɔ to hem na wo va\nse ɖe ʋɔnudrɔ̃ŋkeke la dzi. 10 Esia nye nyateƒe, vevietɔ na ame siwo dze nu vɔ̃ ŋutilã\nƒe dzodzro vɔ̃wo yome eye wodoa vlo kplɔlawo.\nDzideƒo kple ɖokuiŋudzedze le ame siawo me ale gbegbe be, womevɔ̃na nya\nvlowo gbɔgblɔ ɖe dziƒo nuwo ŋu o. 11 Togbɔ be mawudɔlawo de ŋgɔ, he sesẽ wu\nwo gɔ̃ hã la, wometsɔa ameŋugblẽnya tsoa nugbagbe siawo nui le Aƒetɔ la ƒe ŋkume\no. 12 Gake ame siawo gblɔa busunya le nya siwo gɔme womese o la me. Wole abe\nlã siwo si nunya mele o, nuwɔwɔ siwo wɔ nu ɖekematsɔlemetɔe kple lã siwo wodzi\nko be woalé wo eye woatsrɔ̃ wo la ene. Eye abe lãwo ene la, woawo hã atsrɔ̃.\n13 Woaxe fe na wo kple nuveviwɔme, ɖe nu vevi si wowɔ amewo la ta. Woƒe\nsusu le dzidzɔdoname ŋutie nye be woamu aha ŋdɔkutsu dzatsɛ, wonye ɖiƒoƒo kple\nkpɔtsɔtsɔ gã aɖe le miaƒe habɔbɔ la ŋu, elabena wotua aglo manyatalenuwo, evɔ la\nwonɔa anyi ɖe kplɔ̃ ɖeka ŋu ɖua nu kpli mi. 14 Ahasiwɔwɔ xɔ ŋku dzi na wo eye\nwomedzudzɔ nu vɔ̃ wɔwɔ gbeɖe o, wodɔna kple ame malikewo. Wobi ɖe ŋukeklẽ\nme eye wonye dzidzime si dzi fiƒode le! 15 Wogblẽ mɔ dzɔdzɔe la ɖi, helé Beor vi,\nBalaam ƒe mɔ tsɔ, ame si lɔ̃ vɔ̃ɖinyenye ƒe fetu. 16 Ke tedzi, lãmaƒonu, tsɔ ame ƒe\ngbe ƒo nui nɛ, heka mo nɛ ɖe eƒe vɔ̃ wɔwɔ ta, heɖo asi nyagblɔɖila la ƒe tsukunuwo\n17 ŋutsu siawo le abe vudo siwo me tsi mele o kple afudodo si ahom lɔna ɖe\nnu la ene. Wodzra viviti tsiɖiɖsiɖi ɖo ɖi na wo. 18 Elabena wotsɔa woƒe nu gblɔa\nnya dzodzro, siwo me dada le, wotsɔa nu vɔ̃ ŋutilã ƒe nudzodzro vɔ̃wo heblea ame\nsiwo si le ame vɔ̃ɖiwo nu fifi laa la nu. 19 Wodoa ablɔɖe ƒe ŋugbe na wo, esi woawo\nŋutɔ nye kluviwo na anyidzedze, elabena ame nyea kluvi na nu sia nu si ɖu aƒetɔ ɖe\neya amea dzi. 20 Nenye be wosi le gbegblẽ si le xexeame nu, to sidzedze míaƒe\nAƒetɔ kple ɖela Yesu Kristo me, evɔ wogbugbɔ gabla wo ɖe numawo ke me, heɖu\nwo dzi la, woƒe nuwuwu avɔ̃ɖi wu ale si wonɔ le gɔmedzedzea me. 21 Anyo na wo\nbe womanya dzɔdzɔenyenye ƒe mɔ o, wu be woanyae eye woatrɔ megbe ade sedede\nkɔkɔe si wotsɔ de asi na wo. 22 Ame siawo la lododo siawo nye nyateƒe le wo ŋuti\nbe, “Avu trɔna gayia nu si wòdzɔ la gbɔ” kple, “Ha si wole tsi na la gayia eƒe ba\n3 Nɔvi lɔlɔ̃wo, esia nye nye agbalẽ evelia na mi. Meŋlɔ wo ame evea katã na\nmi be woanye ŋkuɖonudzi si ade dzo mia me be miaƒe tamesusuwo nanɔ blibo. 2\nMedi be miaɖo ŋku nya siwo nyagblɔɖila kɔkɔewo gblɔ na mi va yi la dzi kple se si\nmia Aƒetɔ kple ɖela de na mi to miaƒe apotolowo dzi.\n3 Gbã la, ele be miase egɔme be, le ŋkeke mamlɛawo me la, fewuɖulawo ava,\nanɔ fewu ɖum eye woadze woawo ŋutɔ ƒe nudzodzro vɔ̃wo yome. 4 Woagblɔ bena,\n“Afi kae eƒe ‘vava’ ƒe ŋugbedodo la le? Elabena tso ɣeawoɣi ke mía fofowo ku la,\nnu sia nu le edzi yim abe ale si wònɔ le gɔmedzedzea me ene.” 5 Ke woɖoe koŋ\nheŋlɔ be be, gbe aɖe gbe ʋῖ ke wotsɔ Mawu ƒe nya wɔ dziƒo eye wowɔ anyigba tso\ntsi me kple tsi. 6 To tsi sia ke dzi wotsrɔ̃ xexeme si nɔ anyi ɣemaɣi le esi woxɔ beble\ndzi se ta. 7 To Mawu ƒe nya sia ke dzi wodzra fifi dziƒo kple anyigba ɖo na dzo, eye\nwoɖoe da ɖi na ʋɔnudrɔ̃gbe la kple mawumavɔ̃lawo ƒe tsɔtsrɔ̃.\n8 Ke nɔvi lɔlɔ̃wo, migaŋlɔ nu ɖeka sia be o, ŋkeke ɖeka le Aƒetɔ la gbɔ le abe\nƒe akpe ene eye nenema ke ƒe akpe le abe ŋkeke ɖeka ene. 9 Aƒetɔ la mele wɔwɔm\nblewublewu le eƒe ŋugbedodo la me abe ale si ame aɖewo se blewu gɔmee ene o.\nEgbɔ dzi ɖi na mi, elabena medi be ame aɖeke netsrɔ̃ o, ke boŋ be amewo katã natrɔ\n10 Ke Aƒetɔ ƒe ŋkeke la ava abe fiafitɔ ene. Dziƒowo nu ava yi kple gbeɖeɖe\ngã aɖe, woatsrɔ̃ gɔmeɖonuwo kple dzo eye anyigba kple edzinuwo katã labi\n11 Esi woatsrɔ̃ nu sia nu alea la, ame ka ƒomeviwoe wòle be mianye? Ele be\nmianɔ mawumegbe kple agbe kɔkɔe, 12 esi miele mɔ kpɔm na Mawu ƒe ŋkeke la,\nhele du dom eƒe vava. ŋkeke sia ƒe vava ana woatsrɔ̃ dziƒowo kple dzo eye\nemenuwo alolo le dzoxɔxɔ la me. 13 Ke le eƒe ŋugbedodo la nu, míele mɔ kpɔm na\ndziƒo yeye kple anyigba yeye, afi si anye dzɔdzɔenyenye nɔƒe.\n14 Eya ta, nɔvi lɔlɔ̃wo, esi miele mɔ kpɔm na esia la, miɖe afɔ ɖe sia ɖe si\nmiate ŋui la, be woakpɔ mi ɖi maƒomaƒoe, mokakamanɔŋutɔe eye mianɔ ŋutifafa me\nkplii. 15 Nenɔ susume na mi be, míaƒe Aƒetɔ la ƒe dzigbɔɖi nye miaƒe ɖeɖe, abe ale\nsi mía nɔvi lɔlɔ̃ Paulo ŋlɔ na mi kple nunya si Mawu nɛ la ene. 16 Eŋlɔ nu alea le eƒe\nagbalẽwo katã me eye wòƒoa nu tso nu siawo katã ŋu. Nanewo le eƒe agbalẽawo me\nƒe gɔmesese sesẽ, esi ame manyanuwo kple amemalikewo blua afɔ na, abe ale si\nwowɔna na mawunya bubuwo hã ene, hena woawo ŋutɔ ƒe tsɔtsrɔ̃.\n17 Eya ta nɔvi lɔlɔ̃wo, esi mienya esia xoxo la, minɔ ŋudzɔ be amegblẽkuwo\nƒe nu tovo wɔwɔ magakplɔ mi adzoe, be miage le teƒe si mieli ke ɖo la o. 18 Ke\nmitsi le amenuveve kple sidzedze míaƒe Aƒetɔ kple ɖela Yesu Kristo me. Eya ko tɔ\nlanye ŋutikɔkɔe tso fifia yi ɖe mavɔmavɔ me! Amen.\n← 1 Jean


Timoteo—Esɔ Gbe Helɔ̃ Faa Be Yeasubɔ\nGBE BUBU Afrikaans Albanian Amharic Arabic Armenian Bicol Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Haitian Creole Hiligaynon Hindi Hungarian Igbo Iloko Indonesian Isoko Italian Japanese Korean Latvian Lithuanian Macedonian Malagasy Malayalam Myanmar Norwegian Polish Portuguese Quechua (Bolivia) Romanian Samoan Sepedi Serbian Sesotho (Lesotho) Setswana Silozi Sinhala Slovak Slovenian Spanish Sranantongo Swedish Tagalog Thai Tiv Tsonga Turkish Ukrainian Vietnamese Xhosa Zulu\n“ÈSƆ gbea?” Ðe ame aɖe bia nya ma wò kpɔa?— Meka ɖe edzi be ɖe amea di be yeanya be èle dzadzra ɖo ɖi hã. Ðewohĩ nu si amea di be yeanyae nye be: ‘Ètsɔ wò nusrɔ̃gbalẽwoa? Èto wò nusɔsrɔ̃awo mea?’ Abe ale si míele ekpɔ ge ene la, Timoteo sɔ gbe.\nLɔlɔ̃ faa ƒe nɔnɔme hã nɔ Timoteo si. Èse nya sia gɔmea?— Esime wokpe Timoteo be wòava wɔ subɔsubɔdɔ na Mawu la, nɔnɔme si mawusubɔla bubu aɖe ɖe fia esime wògblɔ be, “Nyee nye esi, dɔm!” lae wòɖe fia. (Yesaya 6:8) Esi wònye be Timoteo sɔ gbe helɔ̃ faa be yeasubɔ ta la, ekpɔ dzidzɔ le agbe me. Àdi be yease nu tso eŋua?—\nWodzi Timoteo le Listra, si didi tso Yerusalem gbɔ kilometa alafa geɖewo. Mamaa, Loide kple dadaa, Eunike, srɔ̃a Ŋɔŋlɔawo ŋutɔ. Esime Timoteo nye vidzĩe gɔ̃ hã la, wote Ŋɔŋlɔawo fiafiae.—2 Timoteo 1:5; 3:15.\nAnɔ eme be esime Timoteo kpɔtɔ nye sɔhɛ lae apostolo Paulo kplɔ Barnaba ɖe asi yi Listra, le eƒe gbeƒãɖeɖe mɔzɔzɔ legbe gbãtɔa me. Ðewohĩ ɣemaɣie Timoteo dada kple mamaa va zu Kristotɔwo. Àdi be yease fukpekpe siwo me Paulo kple Barnaba to le afi ma?— Enyo. Nu si dzɔe nye be ame siwo melɔ̃ Kristotɔwo ƒe nya o ƒu kpe Paulo ʋuu wòtsi anyigba, eye wohee do go le dua me. Wosusui be eku.\nAme siwo xɔ Paulo ƒe nufiafiawo dzi se la va ƒo ƒu ɖe eŋu, eye wòfɔ. Esi ŋu ke la, Paulo kple Barnaba wodzo le Listra, gake eteƒe medidi o wogatrɔ yi. Esi woɖo afi ma la, Paulo ƒo nuƒo aɖe hegblɔ na nusrɔ̃laawo be: “Ele be míato xaxa geɖewo me hafi age ɖe Mawu fiaɖuƒe la me.” (Dɔwɔwɔwo 14:8-22) Èse nya si Paulo gblɔ la gɔmea?— Egɔmee nye be ame bubuwo ahe fukpekpe va ame siwo subɔa Mawu la dzi. Paulo ŋlɔ ɖo ɖe Timoteo emegbe be: ‘Ame siwo katã dina be yewoanɔ agbe le ɖokuitsɔtsɔ na Mawu nu la, woati woawo hã yome.’—2 Timoteo 3:12; Yohanes 15:20.\nEsi Paulo kple Barnaba wodzo le Listra la, wotrɔ yi aƒe. Le ɣleti aɖewo megbe la, Paulo tia Sila be wòakplɔ ye ɖo, eye woa kplii wogbugbɔ yi ɖasrã nusrɔ̃la yeyeawo kpɔ le teƒe siwo Paulo ɖe gbeƒã le va yi la be yewoade dzi ƒo na wo. Esi wova ɖo Listra la, Timoteo anya kpɔ dzidzɔ ŋutɔ be Paulo gatrɔ va! Nu si gado dzidzɔ na Timoteo wue nye esi Paulo kple Sila wokpee be wòawɔ ɖeka kpli yewo le mɔzɔzɔa me. Timoteo megbe o. Esɔ gbe helɔ̃ faa be yeayi kpli wo.—Dɔwɔwɔwo 15:40–16:5.\nWo ame etɔ̃a wodze mɔ hezɔ afɔ kilometa geɖe, eye emegbe wova ɖo tɔdziʋu. Esi wova dze go la, wozɔ yi Tesalonika le Hela. Ame geɖewo va zu Kristotɔwo le afi ma. Gake ame aɖewo ya do dziku vivie eye woɖo tame be yewoawɔ nuvevi wo. Paulo, Sila, kple Timoteo ƒe agbe ɖo afɔku me, eya ta wodzo yi Beroia.—Dɔwɔwɔwo 17:1-10.\nPaulo tsi dzi ɖe xɔsetɔ yeye siwo le Tesalonika la ŋu vevie, eya ta edɔ Timoteo ɖe wo gbɔ. Ènya nu si ta yea?— Paulo ɖe eme na Tesalonika Kristotɔawo emegbe be: ‘Bene wòana mianɔ te sesĩe, eye wòafa akɔ na mi be dzi nagaɖe le mia dometɔ aɖeke ƒo o.’ Ènya nu si tae wònye sɔhɛ Timoteo ye Paulo dɔ ɖe dɔ sia si me afɔku le la gbe ɖoa?— Enyo. Eyae nye be tsitretsiɖeŋulaawo menya Timoteo nyuie o, eye eya ŋutɔ hã lɔ̃ faa be yeayi. Esia bia dzinɔameƒo geɖe ŋutɔ! Alekee nuwo va yii? Esime Timoteo de gbɔ la, eƒo nu tso ale si gbegbe Tesalonikatɔawo lé nuteƒewɔwɔ me ɖe asii la ŋu na Paulo. Eya ta Paulo ŋlɔ ɖo ɖe wo be: “Wofa akɔ na mí le mia ŋuti.”—1 Tesalonikatɔwo 3:2-7.\nTimoteo subɔ ɖekae kple Paulo hena ƒe ewo siwo kplɔe ɖo. Emegbe wova lé Paulo de ga le Roma, eye Timoteo si hã woɖe le ga me eteƒe medidi o la yi ɖanɔ egbɔ. Esime Paulo nɔ ga me la, eŋlɔ agbalẽ ɖo ɖe Filipitɔwo, eye ɖewohĩ Timoteo ye wògblɔ nyaawo na wòŋlɔ. Paulo gblɔ be: ‘Mele mɔ kpɔm be madɔ Timoteo aɖo ɖe mia gbɔ, elabena ame aɖeke mele asinye, si nye nuteƒewɔla si alé be na mi nyuie de enu o.’—Filipitɔwo 2:19-22; Hebritɔwo 13:23.\nAleke gbegbee nya mawo ado dzidzɔ na Timoteo enye esi! Paulo va lɔ̃ Timoteo vevie ŋutɔ, elabena esɔ gbe helɔ̃ faa be yeasubɔ. Míexɔe se be wò hã àwɔ nenema.\nAfi kae Timoteo tsi le, eye nu kae dzɔ esime Paulo yi afi ma zi gbãtɔ?\nNu kae Timoteo wɔ esime Paulo kple Sila kpee be wòazɔ mɔ kpli yewo?\nAleke Timoteo ɖe dzinɔameƒo fiae, eye nu ka tae Paulo lɔ̃e vevie ɖo?\nNu kae dzɔ?\nƉoe Ɖe Amewo Ɖoe Ɖe Amewo Timoteo—Esɔ Gbe Helɔ̃ Faa Be Yeasubɔ\nw08 4/1 axa 24-25\nƉoe Ɖe Amewo Ɖoe Ɖe Amewo GBETAKPƆXƆ April 2008


Bubudede Míaƒe Ƒuƒoƒo Kɔkɔewo Ŋu\nGbetakpɔxɔ—Tata Si Míesrɔ̃na | 2006-11-01\nGBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\n“Mana woade nye to kɔkɔe la gbɔ, eye mado dzidzɔ na wo le nye gbedoxɔ me.”—YESAYA 56:7.\n1. Ŋɔŋlɔawo me susu kawo tae míedea bubu si sɔ míaƒe kpekpewo ŋu?\nYEHOWA ƒo eƒe amewo, Kristotɔ amesiaminawo kple woƒe zɔhɛwo, nu ƒu be woade ta agu na ye le yeƒe “to kɔkɔe” la gbɔ. Ele dzidzɔ dom na wo le eƒe “gbedoxɔ,” alo eƒe gbɔgbɔmegbedoxɔ, si nye “dukɔwo katã ƒe gbedoxɔ” la me. (Yesaya 56:7; Marko 11:17) Nudzɔdzɔ sia le eɖem fia be tadedeagu na Yehowa le kɔkɔe, le dzadzɛ, eye eƒo bubuawo katã ta. Ne míedea bubu si sɔ kpekpe siwo míewɔna hena nusɔsrɔ̃ kple tadedeagu na Mawu ŋu la, ke míele eɖem fia be Yehowa ƒe nukpɔsusu le nu kɔkɔewo ŋu le mía si.\n2. Nukae ɖenɛ fiana be, Yehowa bua teƒe si wòtia be woade ta agu na ye le la nu kɔkɔe, eye aleke Yesu ɖee fia be ye hã yebunɛ nenemae?\n2 Le blema-Israel la, wobua teƒe si Yehowa tia be woade ta agu na ye le la teƒe kɔkɔe. Ele be woakɔ avɔgbadɔa kple eme nuwo ŋu, ‘awɔ wo kɔkɔe, bena woanye nu kɔkɔetɔwo.’ (Mose II, 30:26-29) Woma avɔgbadɔa ƒe kɔkɔeƒea ɖe akpa eve me heyɔ ɖeka be, “kɔkɔeƒe,” eye evelia be, “kɔkɔeƒe ƒe kɔkɔeƒe.” (Hebritɔwo 9:2, 3) Emegbe wova zãna gbedoxɔ si nɔ Yerusalem la ɖe avɔgbadɔa teƒe. Esi wònye Yerusalem ye nye tadeaguƒe vevitɔ na amesiwo subɔa Yehowa ta la, woyɔe be “du kɔkɔe la.” (Nexemya 11:1; Mateo 27:53) Le Yesu ƒe anyigbadzisubɔsubɔdɔa me la, eya ŋutɔ hã de bubu si dze gbedoxɔa ŋu. Edo dziku ɖe amesiwo tsɔ gbedoxɔa wɔ asitsaƒe, kple amesiwo tsɔe wɔ mɔ kpui si wotona ne wotsɔ agba yina dua ƒe akpa aɖe la ŋu.—Marko 11:15, 16.\n3. Nukae ɖee fia be Israel-viwo ƒe takpekpewo le kɔkɔe?\n3 Israel-viwo ƒoa ƒu edziedzi be woade ta agu na Yehowa ahaɖo to eƒe Sea ne wole exlẽm. Woyɔ woƒe ŋkekenyuiwo ƒe ŋkeke aɖewo be takpekpe kɔkɔewo alo takpegbe kɔkɔewo, si ɖee fia be wobua ƒuƒoƒo siawo nu kɔkɔewoe. (Mose III, 23:1, 3, 36, 37) Le dutoƒotakpekpe aɖe si wowɔ le Ezra kple Nexemya ŋɔli la, Lewi-viwo ‘ɖe se la me na dukɔ la.’ Esi ‘dukɔ bliboa nɔ avi fam, le esime wose se la me nyawo’ ta la, “Lewi-viwo fa akɔ na dukɔ blibo la gblɔ bena: Mizi ɖoɖoe, elabena ŋkeke sia ŋu kɔ.” Esia megbe Israel-viwo ɖu Agbadɔŋkekenyuie la ŋkeke adre sɔŋ “wònye dzidzɔ gã ŋutɔ.” Tsɔ kpe ɖe eŋu la, woxlẽ “Mawu ƒe segbalẽ la gbesiagbe tso ŋkeke gbãtɔ dzi vaseɖe ŋkeke mlɔetɔ dzi. Woɖu ŋkekenyuie la ŋkeke adre sɔŋ, eye ŋkeke enyilia nye takpegbe, abe alesi wònye kɔnui ene.” (Nexemya 8:7-11, 17, 18) Nyateƒee, wɔna siawo nye wɔna kɔkɔe siwo me wobia toɖoɖo blibo tso vavalawo si le.\nMíaƒe Kpekpewo Nye Ƒuƒoƒo Kɔkɔewo\n4, 5. Nukawoe yia edzi le míaƒe kpekpeawo me si ɖee fia be ƒuƒoƒo kɔkɔewoe wonye?\n4 Enye nyateƒe be egbea, du kɔkɔe ŋutɔŋutɔ aɖeke megale Yehowa si le anyigba dzi, si me gbedoxɔ tɔxɛ aɖe, si ŋu wokɔ hena tadedeagu na eyama le o ya. Gake mele be míaŋlɔ be gbeɖe be ƒuƒoƒo kɔkɔewoe míaƒe kpekpe siwo míewɔna hena tadedeagu na Yehowa nye o. Míeƒoa ƒu zi etɔ̃ le kwasiɖa me hena Ŋɔŋlɔawo xexlẽ kple wo sɔsrɔ̃. ‘Woɖea’ Yehowa ƒe Nya la me henana nyaselawo ‘sea nusi woxlẽ la gɔme,’ abe alesi ko wònɔ le Nexemya ŋɔli ene. (Nexemya 8:8) Míetsɔa gbedodoɖa dzea míaƒe kpekpeawo katã gɔme hegatsɔnɛ wua wo nui, eye míedzia ha tsɔ kafua Yehowa le kpekpe siawo ƒe akpa gãtɔ me. (Psalmo 26:12) Míaƒe tadedeagu ƒe akpa vevi aɖee hamea ƒe kpekpeawo nye vavã, eye ele be míaɖe mawuvɔvɔ̃ ƒe nɔnɔme afia ahaɖo to bubutɔe le kpekpe siawo me.\n5 Yehowa yrana eƒe amewo ne woƒo ƒu ɖekae be yewoade ta agu na eyama, asrɔ̃ eƒe Nya la, eye be, yewoakpɔ dzidzɔ le Kristotɔwo ƒe hadede tuameɖo me. Ne ɣeyiɣi de be míayi kpekpe la, míate ŋu aka ɖe edzi be, afimae ‘Yehowa ɖoe be yeƒe yayra’ nanɔ. (Psalmo 133:1, 3) Yayra siawo ɖea vi na mí ne míeyi kpekpe siawo heɖo to nyuie esi wole Mawu ƒe nufiamewo nam mí. Gawu la, Yesu gblɔ be: “Afisi ame eve alo ame etɔ̃ wokpe ta ɖo le nye ŋkɔa dzi la, afima mele wo titina.” Togbɔ be nya siwo ƒo xlã nya sia ɖee fia be Kristotɔ hamemetsitsiwo ƒe kpekpe hena amewo dome kuxi gãwo gbɔ kpɔkpɔ ŋue kpukpui sia ku ɖo tẽ hã la, míate ŋu awɔ gɔmeɖose sia ŋudɔ wòaku ɖe míaƒe kpekpewo hã ŋu. (Mateo 18:20) Ne Kristo nɔa Kristotɔwo dome ne wokpe ta le eƒe ŋkɔa me to gbɔgbɔ kɔkɔea dzi la, ɖe mele be míabu míaƒe ƒuƒoƒo siawo nu kɔkɔewoe oa?\n6. Nukae míate ŋu agblɔ tso míaƒe tadeaguƒe gãwo kple suewo siaa ŋu?\n6 Enye nyateƒe be, Yehowa menɔa gbedoxɔ si wotsɔ asi wɔe me ya o. Ke hã, míaƒe Fiaɖuƒe Akpatawo nye teƒe siwo míetsɔa tadedeagu vavãtɔ nana Yehowa le. (Dɔwɔwɔwo 7:48; 17:24) Míekpena le afima be míasrɔ̃ Yehowa ƒe Nya la, ado gbe ɖa nɛ, ahadzi ha akafui. Nenema ke ko wòle le míaƒe Takpexɔwo hã gome. Teƒe siwo míehayana—abe xɔ gãwo, adzɔnuɖefiaƒewo, alo lãmesẽfefewɔƒewo ene—hena kpekpe gãwo wɔwɔ zua tadeaguƒewo ne míele wo zãm hena ƒuƒoƒo kɔkɔewo. Edze be míade bubu tadeaguƒe siawo, gãwo kple sueawo siaa ŋu, eye ele be, míaƒe nɔnɔme kple nuwɔnawo naɖe esia afia.\nMɔ Siwo Dzi Míato Ade Bubu Míaƒe Ƒuƒoƒowo Ŋu\n7. Nuwɔna ŋutɔŋutɔ ka dzie míate ŋu ato ade bubu míaƒe ƒuƒoƒowo ŋu?\n7 Míate ŋu ato nuwɔna ŋutɔŋutɔ aɖewo dzi ade bubu míaƒe ƒuƒoƒowo ŋu. Mɔ ɖekae nye be, míanɔ kpekpea me ahakpɔ gome le Fiaɖuƒehawo dzidzi me. Wotrɔ asi le ha siawo dometɔ geɖe ŋu wonye gbedodoɖawo, eye le esia ta, ele be míadzi wo atsɔ ade bubu Mawu ŋui. Apostolo Paulo yɔ Psalmo 22 lia me nyawo hezãe abe Yesu ƒe nyawo ene be: “Matsɔ wò ŋkɔ aɖe gbeƒã na nɔvinyewo, le hame la titina madzi ha akafu wò.” (Hebritɔwo 2:12) Eyata ele be míaɖoe wòanye míaƒe taɖodzinu be míanɔ míaƒe zikpuiwo dzi hafi kpekpea ƒe zimenɔla nayɔ ha si míatsɔ adze egɔmee, eye míadzi ha la ahatsɔ susu aɖo gɔmesese si le hagbeawo ŋu dzi. Mina míaƒe hadzidziwo naɖe seselelãme si nɔ hakpala la si afia, esi wòŋlɔ bena: “Makafu Yehowa tso dzi blibo me le dzime dzɔdzɔe tɔwo ƒe adaŋu me kple amehawo dome.” (Psalmo 111:1) Ẽ, kafukafuhawo dzidzi na Yehowa nye susu vevi aɖe si ta míadi be míaɖo kpekpeawo kaba ahanɔ anyi vaseɖe esime woakpã.\n8. Biblia me kpɔɖeŋu kae ɖee fia be, edze be míaɖo to gbe siwo wodona ɖa le míaƒe kpekpewo me tso dzi blibo me?\n8 Nu bubu si gadea asixɔxɔ míaƒe kpekpeawo katã ŋu le gbɔgbɔ mee nye, gbe si wodona ɖa tso dzime ɖe vavalawo ta. Ɣeaɖeɣi la, ƒe alafa gbãtɔ me Kristotɔwo ƒo ƒu ɖekae le Yerusalem, eye “wokɔ woƒe gbe dzi na Mawu kple tame ɖeka” hedo gbe ɖa vevie. Esia wɔe be wote ŋu yi edzi ‘gblɔ mawunya la kple dzideƒo,’ togbɔ be wonɔ wo yome tim hã. (Dɔwɔwɔwo 4:24-31) Ðe wòanya wɔ be kpekpe sia me nɔla aɖe naɖe mɔ eƒe susu nanɔ tsaglãla tsam esime wonɔ gbea dom ɖa? Ao, ke boŋ wodo gbe ɖa “kple tame ɖeka.” Gbe siwo wodona ɖa le míaƒe kpekpewo me ɖea vavalawo katã ƒe seselelãme gblɔna. Ele be míaɖo to gbedodoɖa siawo tso dzi blibo me.\n9. Aleke míate ŋu ade bubu míaƒe ƒuƒoƒowo ŋu to míaƒe awudodowo kple nuwɔnawo dzi?\n9 Gakpe ɖe eŋu la, míate ŋu aɖe alesi gbegbe míebua míaƒe ƒuƒoƒowo nu kɔkɔewoe afia to míaƒe awudodo dzi. Míaƒe dzedzeme, le alesi míedoa awui kple alesi míetrɔa asi le míaƒe taɖawo ŋui me, ate ŋu ana bubu nanɔ míaƒe kpekpewo ŋu geɖe wu. Apostolo Paulo xlɔ̃ nu mí be: “Mele didim bena, ŋutsu nado gbe ɖa le afisiafi, eye woado asi kɔkɔewo ɖe dzi, dɔmedzoe kple ɖikeke aɖeke manɔmee. Nenema ke nyɔnuwo nado awu ɖe nɔnɔme nyui me, eye woawɔ leke na wo ɖokui le ŋukpekpe kple ɖokuidziɖuɖu me; menye kple ɖaƒoƒo vivivo kple sika alo adzagbawo alo awu xɔasi dodo o, ke nusi dze nyɔnu, siwo ʋua Mawu ƒe subɔsubɔ me.” (Timoteo I, 2:8-10) Ne míede takpekpe gã, siwo wowɔna le agbadɔwo gɔme le gbadzaƒewo la, míaƒe nudodowo ate ŋu asɔ ɖe yamenutoame ƒe nɔnɔmewo nu, gake ele kokoko be, wòanɔ nɔnɔme si ade bubu kpekpea ŋu me. Tsɔ kpe ɖe eŋu la, bubudede wɔnaawo ŋu ana be, míaƒo asa na nuɖuɖu, alo aŋekpetikewo ɖuɖu le wɔnawo wɔɣi. Ne míedo awu ɖe nɔnɔme nyui me heɖea nɔnɔme nyuiwo fiana le míaƒe ƒuƒoƒo siawo me la, edea bubu Yehowa Mawu ŋu, eye wògadea bubu tadedeagu si míetsɔna nɛ, kple mía hati tadeagulawo hã ŋu.\nNɔnɔme si Dze na Mawu ƒe Aƒemetɔwo\n10. Aleke apostolo Paulo ɖee fiae be, ehiã be míanɔ agbe ɖe dzidzenu kɔkɔwo nu le míaƒe Kristotɔwo ƒe kpekpewo me?\n10 Le Korintotɔwo ƒe agbalẽ gbãtɔ ƒe ta 14 lia me la, apostolo Paulo ɖo aɖaŋu si me nunya le le alesi míawɔ Kristotɔwo ƒe kpekpewoe ŋu. Eƒo eƒe aɖaŋuɖoɖoa ta be: “Mina woawɔ nuwo katã, alesi dze ɖe eteƒeteƒe.” (Korintotɔwo I, 14:40) Míaƒe kpekpewo nye ɖoɖo siwo le Kristo-hamea me la ƒe akpa vevi aɖe, eye ebia be, míaɖe nɔnɔme siwo dze na Yehowa ƒe aƒemetɔwo la afia le teƒe siawo.\n11, 12. (a) Nuka gɔmee wòle be míana ɖevi siwo dea míaƒe kpekpewo nase nyuie? (b) Mɔ nyui ka dzie ɖeviwo ate ŋu ato aʋu woƒe xɔse me le míaƒe kpekpewo me?\n11 Ehiã vevie le ɖeviwo koŋ gome be woafia wo alesi woawɔ nusi dze hesɔ le míaƒe kpekpewo me. Ele na dzila Kristotɔwo be woana wo viwo nase egɔme nyuie be menye fefeƒee Fiaɖuƒe Akpata me kple Hame ƒe Agbalẽ me Nusrɔ̃ƒewo nye o. Ke boŋ wonye teƒe siwo míedea ta agu na Yehowa hesrɔ̃a eƒe Nya la le. Fia nyanu Salomo ŋlɔ bena: “Ne èyina ɖe wò Mawu ƒe me la, kpɔ wò afɔ dzi; eye [yi be nàse nya].” (Nyagblɔla 4:17) Mose fia Israel-viwo be woaƒo ƒu ɖekae, tsitsiawo kple “ɖeviwo” siaa. Egblɔ be: ‘Ƒo dukɔ la nu ƒu, ne woasee, eye woasrɔ̃e, woavɔ̃ Yehowa, mia Mawu la, eye woalé se sia ƒe nyawo katã me ɖe asi, eye woawɔ wo dzi. Eye wo vi, siwo mele naneke nyam haɖe o la, nasee, ne woanya alesi woavɔ̃ Yehowa.’—Mose V, 31:12, 13.\n12 Nenema ke egbea la, susu vevi si ta ɖeviwo dea kpekpeawo kple wo dzilawoe nye be, woase nya ahasrɔ̃ nu. Ne ɖeviawo ate ŋu aɖo to, eye woate ŋu ase Biblia me gɔmedzenufiafia veviwo gɔme ko la, woawo hã woate ŋu ‘aʋu’ woƒe xɔse me to gomekpɔkpɔ le nyaŋuɖoɖo kpuiwo me. (Romatɔwo 10:10) Ðevi sue ate ŋu azã nya ʋɛ aɖewo atsɔ aɖo nyabiase siwo gɔme wòse la ŋu. Ðewohĩ gbã la, anɔ nyaŋuɖoɖoawo xlẽm tẽ le agbalẽa me, gake le ɣeyiɣi aɖe megbe la, adze agbagba atsɔ eya ŋutɔ ƒe nyagbewo aɖo nyabiaseawo ŋui. Esia aɖe vi na ɖevia ahado dzidzɔ nɛ, eye eƒe xɔsemeʋuʋu faa alea ado dzidzɔ na ame tsitsi siwo va kpekpea. Zi geɖe la, dzilawoe ɖoa kpɔɖeŋu le go sia me to woa ŋutɔwo ƒe nyaŋuɖoɖo me. Ne anya wɔ la, anyo be Biblia, hadzigbalẽ, kple agbalẽ si srɔ̃m míele nanɔ ɖeviawo ŋutɔ si. Ele be woafia wo alesi woalé be na agbalẽ siawoe. Míato esiawo katã wɔwɔ me amla mía viwo ahana wòade dzi gbɔ na wo be míaƒe kpekpeawo nye ƒuƒoƒo kɔkɔewo.\n13. Nukae nye míaƒe didi ku ɖe amesiwo vaa míaƒe kpekpeawo zi gbãtɔ ŋu?\n13 Enye nyateƒe be, míadi be míaƒe kpekpewo nanɔ abe Kristodukɔa ƒe sɔlemewɔnawo ene o. Sɔlemewɔna siawo dometɔ aɖewo nɔna miɔɔ, eye amesiwo kpɔa gome le wɔna mawo me bua wo ɖokui ame kɔkɔewoe akpa, eye sɔlemeha bubuwo hã ƒe wɔnawo nyea toɣliɖeɖenuwɔna, siwo sɔ kple fefewɔƒe, afisiwo wodzia rock-hawo le la tɔ. Míedi be kpekpe siwo míewɔna le míaƒe Fiaɖuƒe Akpatawo me nanye esiwo dzroa ame, siwo me woɖea vividoɖeameŋu fiana le, gake mele be wòagbɔ eme ahade sɔsɔ ge kple hadomedzidzɔkpɔƒewo o. Esi wònye be míekpea ta hena tadedeagu na Yehowa ta la, ele be míade bubu míaƒe kpekpeawo ŋu ɣesiaɣi. Míaƒe didie nye be ne amesiwo va zi gbãtɔ eye wose nuƒoawo hekpɔ mía kple mía viwo ƒe nɔnɔme nyuiwo la, woagblɔ be: “Mawu le mia dome vavã.”—Korintotɔwo I, 14:25.\nNusi Míewɔna Ðaa le Míaƒe Tadedeagu Me\n14, 15. (a) Aleke míate ŋu aƒo asa na ‘mía Mawu ƒe aƒe la gbegblẽ ɖi’? (b) Aleke Yesaya 66:23 me nyawo le eme vam fifiae?\n14 Abe alesi míegblɔe do ŋgɔ ene la, Yehowa le amewo nu ƒom ƒu eye wòle dzidzɔ dom na wo le eƒe “gbedoxɔ,” alo eƒe gbɔgbɔmegbedoxɔa me. (Yesaya 56:7) Ŋutsu wɔnuteƒe Nexemya ɖo ŋku edzi na ehati Yudatɔwo be, woade bubu si dze gbedoxɔ si wotu kple asi ɣemaɣi la ŋu to ŋutilãmekpekpeɖeŋu nana me. Egblɔ be: “[Mele be] míagblẽ mía Mawu ƒe aƒe la ɖi o.” (Nexemya 10:40) Gawu la, mele be míagbe wɔwɔ ɖe Yehowa ƒe mía kpekpe be míava de ta agu na ye le yeƒe “gbedoxɔ” me la dzi o.\n15 Esime Yesaya nɔ gbe tem ɖe kpekpewo dede edziedzi hena tadedeagu na Yehowa ƒe vevienyenye dzi la, egblɔ ɖi be: “[Ava eme], ne dzinu yeye sia dzinu yeye kple dzudzɔgbe sia dzudzɔgbe ɖo la, ŋutilãwo katã ava ado gbe ɖa le ŋkunye me, Yehowa ye gblɔe!” (Yesaya 66:23) Esia le eme vam egbea. Kristotɔ ɖeadzɔgbewo va ƒoa ƒu ɖekae edziedzi hena tadedeagu na Yehowa kwasiɖa sia kwasiɖa le ɣleti sia ɣleti me. Nusiwo wowɔna le tadedeagu na Yehowa me dometɔ aɖewoe nye, Kristotɔwo ƒe kpekpewo dede kple gomekpɔkpɔ le dutoƒosubɔsubɔdɔa me. Amesiwo ‘va doa gbe ɖa le Yehowa ŋkume’ edziedzi la dometɔ ɖekae nènyea?\n16. Nukatae wòle be míana kpekpeawo dede edziedzi nanye nusi míanɔ wɔwɔm ɖaa le míaƒe agbe me fifia?\n16 Yesaya 66:23 me nyawo ava eme bliboe le Yehowa subɔlawo ƒe agbenɔnɔ me, le xexe yeye, si ƒe ŋugbe wòdo la me. Le ɣemaɣi la, “ŋutilãwo katã ava do gbe ɖa” alo ade ta agu ŋutɔŋutɔ kwasiɖa sia kwasiɖa kple ɣleti sia ɣleti le Yehowa ŋkume, heyi ɖe mavɔmavɔ me. Esi wònye be kpekpe ɖekae hena tadedeagu na Yehowa anye nusi míawɔ ɖaa le míaƒe tadedeagu me ta la, ɖe manyo be míana míaƒe ƒuƒoƒe kɔkɔewo dede edziedzi nanye nusi míayi edzi anɔ wɔwɔm ɖaa le míaƒe agbe me fifia oa?\n17. Nukatae wòhiã be míade míaƒe kpekpeawo ‘geɖe wu zi alesi míekpɔ bena, ŋkeke la le ɖoɖom’?\n17 Esi nuwuwua le aƒe tum ta la, ele be míaɖoe kplikpaa fifia wu ɣeyiɣi ɖesiaɖe be míanɔ gome kpɔm le míaƒe Kristotɔwo ƒe ƒuƒoƒo siwo me míedea ta agu na Yehowa le la me. Esi míebua míaƒe kpekpewo be wole kɔkɔe ta la, míeɖea mɔ dɔwɔɖui, sukudɔdasi loo alo fiẽsukuwo dede, xea mɔ na mí míedoa kpo ƒuƒoƒo edziedzi kple míaƒe haxɔsetɔwo o. Míehiã ŋusẽdodo si míekpɔna tsoa hadede ɖekae me. Míaƒe kpekpewo naa mɔnukpɔkpɔ mí be, míanya mía nɔewo nyuie, ade dzi ƒo na mía nɔewo, eye míado ŋusẽ mía nɔewo le ‘lɔlɔ̃ kple dɔ nyuiwo’ wɔwɔ me. Ele be “míawɔ esia geɖe wu, zi alesi [míekpɔ] bena, ŋkeke la le ɖoɖom la.” (Hebritɔwo 10:24, 25) Eyata mina míayi edzi anɔ bubu si dze dem míaƒe ƒuƒoƒo kɔkɔeawo ŋu, to kpekpewo dede edziedzi, awudodo ɖe nɔnɔme nyui me, kple to nɔnɔme nyuiwo ɖeɖe fia me. Ne míeyi edzi alea la, míanɔ eɖem fia be Yehowa ƒe nukpɔsusu le nu kɔkɔewo ŋu le mía si.\n• Nukae ɖenɛ fiana be ele be Yehowa ƒe amewo ƒe ƒuƒoƒowo nanɔ kɔkɔe?\n• Ðoɖo kawoe yia edzi le míaƒe kpekpeawo me, siwo ɖenɛ fiana be, ƒuƒoƒo kɔkɔewoe wonye?\n• Aleke ɖeviwo ate ŋu aɖee afia be, yewobua míaƒe kpekpeawo nu kɔkɔewoe?\n• Nukatae wòle be míana kpekpeawo dede edziedzi nanye nusi míanɔ wɔwɔm ɖaa le míaƒe agbe me?\nKpekpe siwo míewɔna hena tadedeagu na Yehowa nye ƒuƒoƒo kɔkɔewo, eɖanye afikae míewɔ wo le o\nMía vi suewo dea kpekpeawo be woase nya ahasrɔ̃ nu\n“Eŋutinunyalawo” ƒe Dodo Kple Woƒe Kpododonu\nVihehe Ŋuti Ðaŋuɖoɖo si Ŋu Kakaɖedzi Le\nYehowa Yra Ðe Nye Didi Be Manye Dutanyanyuigblɔla Dzi Geɖe Ŋutɔ\nNya Vevi Siwo Tso Nyagblɔla ƒe Agbalẽa Me\nWowɔ Ðeka le Xɔtutu me Hena Mawu Ƒe Kafukafu\nÐe Nèbua Nu Kɔkɔewo Abe Alesi Yehowa Bua Woe Enea?